Cuprins

[**I. PREZENTARE GENERALĂ** **4**](#_Toc175825337)

[A. Introducere 4](#_Toc175825338)

[B. Evoluții economice în anul 2023 5](#_Toc175825339)

[C. Eficientizarea cheltuielilor publice 5](#_Toc175825340)

[**II. PERSPECTIVE ECONOMICE** **6**](#_Toc175825341)

[A. Perspective economice globale 6](#_Toc175825342)

[B. Economia Republicii Moldova – evoluții recente și perspective 8](#_Toc175825343)

[C. Riscuri și incertitudini 10](#_Toc175825344)

[**III. POLITICA BUGETAR-FISCALĂ ȘI VAMALĂ ȘI PROGNOZELE CBTM (2025-2027) 12**](#_Toc175825345)

[A. Prezentare generală a politicilor 12](#_Toc175825346)

[B. Venituri 18](#_Toc175825347)

[C. Cheltuieli 20](#_Toc175825352)

[D. Finanțarea și datoria de stat 30](#_Toc175825353)

[**IV. CADRUL DE CHELTUIELI PENTRU 2025-2027** **34**](#_Toc175825354)

[A. Linia de bază și spațiul fiscal 34](#_Toc175825355)

[B. Modificările față de CBTM 2024-2026 34](#_Toc175825356)

[C. Implicații și priorități ale cadrului de cheltuieli sectoriale 35](#_Toc175825358)

[D. Proiecte finanțate din surse externe 36](#_Toc175825359)

[E. Proiecte de investiții capitale publice 37](#_Toc175825360)

[**ACRONIME 40**](#_Toc175825361)

Aprobat

prin Hotărârea Guvernului nr.561/2024

**CADRUL BUGETAR PE TERMEN MEDIU**

**2025-2027**

I. PREZENTARE GENERALĂ

A. Introducere

Cadrul de cheltuieli pe termen mediu a fost elaborat pentru prima dată în anul 2002, fiind stabilit prin lege ca parte integrantă a procesului bugetar. Scopul elaborării acestuia este de a crea oportunitatea gestionării resurselor financiare din sectorul public în conformitate cu obiectivele politicii bugetar-fiscale pe termen mediu și cu prioritățile de politică. De asemenea, cadrul de cheltuieli pe termen mediu servește drept bază pentru elaborarea bugetului de stat.

Cadrul bugetar pe termen mediu (2025-2027) (în continuare – *CBTM (2025-2027)*) reflectă politicile bugetar-fiscale ale Guvernului, inclusiv cele de datorii și de cheltuieli, pe o perioadă de trei ani și se bazează pe: Programul de activitate al Guvernului „Moldova prosperă, sigură, europeană”, Strategia națională de dezvoltare „Moldova Europeană 2030”, Planul național de acțiuni pentru aderarea Republicii Moldova la Uniunea Europeană pentru anii 2024-2027, Acordul de Asociere Republica Moldova –Uniunea Europeană, Agenda de Asociere Republica Moldova – Uniunea Europeană (2021-2027), Planul național de dezvoltare pentru anii 2025-2027, precum și angajamentele asumate față de partenerii de dezvoltare.

Evoluțiile recente și prognoza principalilor indicatori macroeconomici (din martie 2024), elaborată de Ministerul Dezvoltării Economice și Digitalizării, precum și măsurile de politică bugetar-fiscală și vamală, combinate cu măsurile și politicile sectoriale de cheltuieli, sunt principalele elemente care au stat la fundamentarea CBTM (2025-2027).

CBTM (2025-2027) evidențiază preocuparea Guvernului pentru continuarea măsurilor de redresare economică, accelerarea creșterii economice, menținerea și susținerea unui cadru de dezvoltare durabilă, pentru crearea și consolidarea finanțelor publice privind alocarea eficientă către priorități bine definite și sporirea responsabilității în utilizarea fondurilor/mijloacelor publice, pentru implementarea măsurilor de eficientizare calitativă a cheltuielilor publice, prin utilizarea celor mai bune practici la nivel european, și pentru evitarea risipei fondurilor/mijloacelor publice.

Este de remarcat faptul că avansarea în procesul de integrare europeană constituie punctul forte pentru activitatea Guvernuluipe termen mediu și lung. Măsurile necesare ridicării nivelului de pregătire pentru aderarea Republicii Moldova la Uniunea Europeană (în continuare – *UE*) și pentru alinierea legislației naționale la legislația UE vor fi integrate transversal în toate domeniile de dezvoltare socioeconomică a țării.

CBTM (2025-2027) este constituit din partea textuală și din anexe.

*Partea textuală* cuprinde: (i) descrierea generală, evoluțiile economice și descrierea procesului de eficientizare a cheltuielilor; (ii) perspectivele economice globale și riscurile pe termen mediu; (iii) obiectivele politicii bugetar-fiscale și vamale; prognoza veniturilor și cheltuielilor publice; politica cheltuielilor de personal; prioritățile politicii de cheltuieli pe sectoare; sursele de finanțare internă și externă și datoria de stat; (iv) descrierea cadrului de cheltuieli ale bugetului public național pe termen mediu; proiectele finanțate din surse externe, precum și proiectele de investiții capitale publice.

*Anexele* conțin detalii cu privire la prognoza indicatorilor macroeconomici (anexa nr. 1), evoluția și estimările cheltuielilor pe BPN și bugetele componente (anexele nr. 2.1.1- nr. 2.5.3), limitele de cheltuieli din bugetul de stat pe autorități bugetare (anexa nr. 3), prioritățile politicii cheltuielilor pe sectoare și programele bugetare (anexele nr. 4 - nr. 24).

B. Evoluții economice în anul 2023

Republica Moldova a traversat o perioadă dificilă în ultimii ani, fiind marcată de o serie de crize, care au afectat semnificativ economia țării. Anul 2023 a fost un an de recuperare economică, însă cu un ritm mult mai lent decât s-a anticipat, reflectând eforturile de redresare economică și de gestionare a finanțelor publice în contextul instabilității geopolitice.

Creșterea economică în anul 2023 a atins un nivel modest, aceasta nefiind suficientă pentru a compensa pierderile din recesiunea anului precedent. Evoluția activității economice a fost susținută, preponderent, de recolta bogată din sectorul agricol, care a creat condiții atât pentru creșterea exporturilor, cât și pentru scăderea importurilor de produse agroalimentare. S-au înregistrat evoluții pozitive în sectorul financiar, în cele ale comunicațiilor, serviciilor sociale, construcțiilor și tranzacțiilor imobiliare. Totodată, cererea internă a continuat să fie una modestă, fapt semnalat de scăderea consumului populației și a investițiilor, în condițiile creșterii neînsemnate a veniturilor reale ale populației, precum și a incertitudinii sporite din regiune.

În trimestrul III al anului 2023, economia Republicii Moldova și-a schimbat traiectoria descendentă înregistrată în prima jumătate a anului, revenind la traiectoria pozitivă și atingând, până la finele anului, o creștere nesemnificativă a PIB-lui de circa 0,7% în termeni reali și o valoare nominală de 300,4 miliarde de lei.

Efectele crizei energetice și criza refugiaților sunt factorii de bază care au creat presiuni asupra bugetului, generând noi provocări pentru guvernare și pentru mediul de afaceri.

Totodată, datorită dialogului continuu cu partenerii externi de dezvoltare, în anul 2023, Republica Moldova a beneficiat de asistență externă, care a fost aliniată la necesitățile de dezvoltare a țării și la prioritățile sectoriale stabilite. Astfel, cu implicarea necondiționată a partenerilor externi de dezvoltare, Guvernul și-a realizat angajamentele propuse în: consolidarea independenței energetice, asigurarea securității alimentare, consolidarea infrastructurii de transport și de securitate, dar și în continuarea reformelor interne necesare pentru realizarea obiectivelor sale de dezvoltare în ceea ce privește crearea condițiilor pentru o creștere durabilă și favorabilă.

C. Eficientizarea cheltuielilor publice

Îmbunătățirea eficienței de cheltuire a resurselor bugetare rămâne provocarea pe termen mediu a Guvernului. Procesul de raționalizare a cheltuielilor are drept scop crearea unui spațiu disponibil de cheltuieli, pentru a răspunde noilor priorități sau presiunilor fiscale emergente, și redirecționarea cheltuielilor cu prioritate redusă, ineficiente sau ineficace, în urma unei analize eficace.

Pentru a furniza măsuri bine țintite și durabile de economisire, precum și cheltuieli de o calitate sporită, este necesară continuarea procesului de raționalizare a cheltuielilor și instituționalizarea acestuia.

Strategia de dezvoltare a managementului finanțelor publice 2023-2030, aprobată în anul 2023, are drept obiectiv instituționalizarea la scară largă a procesului, astfel încât, în termen de 5-7 ani, fiecare sector gestionat de ministere să fie supus procesului de raționalizare a cheltuielilor bugetare.

Astfel, cel de-al treilea exercițiu de raționalizare a cheltuielilor s-a concentrat asupra *sectorului sănătății* (cheltuielile acoperite din fondul asigurărilor obligatorii de asistență medicală, și anume asistența medicală urgentă prespitalicească, asistența medicală primară, asistența medicală specializată de ambulatoriu și îngrijirile medicale comunitare și la domiciliu). Exercițiul a fost efectuat în anii 2022 și 2023 și este în etapa de definitivare. Măsurile identificate se referă la optimizarea cheltuielilor în cadrul Centrului Național de Asistență Medicală Urgentă Prespitalicească (i), la modificarea modului de contractare și de finanțare a asistenței medicale primare (ii), la modificarea metodei de contractare și de plată pentru persoanele neasigurate în asistența medicală primară (iii), la creșterea gradului de acoperire cu servicii medicale ale persoanelor asigurate în asistența medicală specializată de ambulatoriu, prin modificarea metodei de contractare (iv), la contractarea și finanțarea centrelor de sănătate prietenoase tinerilor și centrelor comunitare de sănătate mintală, în funcție de activitatea și de rezultatele acestora (v), și la sporirea accesului populației la servicii de îngrijiri medicale la domiciliu (vi).

În prezent, în derulare se află cel de-al patrulea exercițiu de raționalizare a cheltuielilor, care se axează pe *sectorul protecției sociale*, cu următorul domeniu de analiză: veniturile bugetului asigurărilor sociale de stat (BASS), în special pe aspectele facilităților tarifare și scutirilor la plata contribuțiilor sociale de stat existente la moment și pe anumite cheltuieli (prestații) achitate din (prin) acesta , precum protecția în caz de incapacitate temporară de muncă, protecția familiei și copilului, protecția socială în cazuri excepționale, protecția socială a unor categorii de cetățeni.

Scopul exercițiului este de a identifica unele ineficiențe în sistemul de asigurări (protecție) socială, astfel încât măsurile de remediere a acestora să contribuie, începând cu anul 2026, la reducerea deficitului BASS, inclusiv prin micșorarea transferurilor de la bugetul de stat, în scopul acoperirii deficitului menționat.

II. PERSPECTIVE ECONOMICE

A. Perspective economice globale

Economia globală este în proces de revigorare după efectele negative ale pandemiei și ale invaziei Rusiei în Ucraina. Inflația scade mai rapid decât se anticipa datorită îmbunătățirii ofertei și politicilor monetare restrictive. Concomitent, piața muncii și activitatea economică au demonstrat o reziliență bună față de înăsprirea politicilor monetare în majoritatea țărilor. Totuși, dobânzile ridicate, diminuarea suportului bugetar, în condițiile datoriilor ridicate, și fragmentarea geoeconomică sunt factorii de bază care vor atenua creșterea economică în 2024.

Luând în considerare ultimele evoluții în dezvoltarea economiei globale, Fondul Monetar Internațional (FMI) a revizuit prognoza economiei globale în raportul său World Economic Outlook, publicat în ianuarie 2024. Conform acestei prognoze, creșterea economică globală va constitui 3,1% în 2024 și 3,2% în 2025, fiind susținută de scăderea presiunilor proinflaționiste, de reziliența economiei SUA și a unor țări în curs de dezvoltare, precum și de suportul bugetar în China. Cu toate acestea, prognoza pentru anii 2024-2025 rămâne sub media istorică (2000-2019) de 3,8%.

Previziunile FMI se bazează pe ipoteze cu privire la diminuarea prețurilor internaționale la combustibil și la alte materii prime, precum și la scăderea ratelor dobânzii în cele mai mari economii ale lumii. Astfel, inflația globală se diminuează de la 6,8% în anul 2023 până la 5,8% în 2024 și 4,4% – în 2025.

**Figura 1. Prognoza creșterii economiei globale în anii 2024-2025,**

**în % față de anul precedent**

***Sursa:*** *FMI, World Economic Outlook, ianuarie 2024*

Conform estimărilor Comisiei europene, creșterea economică în UE în 2023 a fost la nivel de doar 0,5%, fiind afectată de conflictul militar în Ucraina și de consecințele șocului majorării prețurilor la resursele energetice. Pentru anii 2024-2025, se anticipează o creștere economică de 0,9 % și, respectiv, 1,7 %,. Se preconizează că inflația scade de la 6,3 % în 2023 la 3 % în 2024 și la 2,5 % în 2025.

Economia țărilor UE va crește treptat datorită reducerii presiunilor inflaționiste și pieței de muncă stabile. Investițiile vor fi susținute de relaxarea condițiilor de creditare. Totodată, tensiunile geopolitice și o serie de procese electorale importante în majoritatea țărilor, în anul curent, sunt factori de risc ce pot afecta această creștere.

|  |  |
| --- | --- |
| **Figura 2. Prognoza creșterii economice**  **în țările UE și în zona Euro** | **Figura 3. Prognoza creșterii economice  în economiile partenerilor comerciali principali ai Republicii Moldova** |
|  |  |
| ***Sursa:*** *prognoza Comisiei Europene din iarna 2024* | ***Sursa:*** *prognoza Comisiei Europene din iarna 2024, prognoza MDED* |

B. Economia Republicii Moldova – evoluții recente și perspective

***Proiecții macroeconomice pentru anul 2024 și perspective pentru anii 2025-2027***

Anul 2024 va fi unul cu multiple provocări și oportunități, cu perspective de recuperare economică după recesiunile anterioare, prin stimularea creșterii economice pe măsura reînnoirii investițiilor în sectoarele-cheie și a creșterii cheltuielilor de consum.

***Sectorul industrial*** își va reveni treptat din criză. În anul 2024 este prognozată o creștere de circa 3%, iar pentru următorii ani se anticipează o ușoară accelerare a sectorului (3,5-4%). Evoluția sectorului industrial va fi susținută de relansarea cererii interne și externe pentru produsele industriale naționale, de extinderea activității investitorilor străini, de creșterea productivității sectorului, precum și de evoluțiile pozitive așteptate de la sectorul agricol.

Unul dintre factorii de bază care va stimula producția industrială va fi creșterea consumului privat, ca efect al relaxării politicii monetare și de majorărilor salariale prognozate.

Un alt factor stimulativ pentru sectorul industrial va fi creșterea gradului de retehnologizare a întreprinderilor și creșterea productivității în sector, datorită factorului stimulativ al acestuia de a-și alinia producția la cerințele piețelor externe în scopul de a utiliza oportunitățile oferite de integrarea graduală a Republicii Moldova la Piața Unică Europeană. Totodată, investițiile în sector vor fi sprijinite prin Programul național de dezvoltare industrială 2024-2028.

Cererea externă pentru produsele autohtone va constitui un factor de creștere pentru ramurile industriale exportatoare. Datorită deschiderii piețelor externe și oportunităților oferite de acordurile de cooperare economică internațională, vor crește posibilitățile agenților economici autohtoni de a-și realiza producția în exterior.

Evoluția *sectorului agricol* în 2024 va fi una relativ modestă (+1%). Anul agricol 2024 se anticipează a fi relativ favorabil: vor fi înregistrate evoluții pozitive atât ale producției vegetale, cât și ale producției animaliere. Se anticipează creșterea producției animaliere, datorată politicilor active de susținere a sectorului zootehnic (eficientizarea modului de subvenționare a domeniului, construcția, reconstrucția și dotarea tehnologică a fermelor zootehnice). În anii următori (2025-2027) se prognozează o tendință de creștere relativ stabilă de circa 1,5-2%.

Condițiile climatice reprezintă unul dintre factorii de bază care determină evoluția sectorului agricol. Experiența anilor precedenți confirmă vulnerabilitatea sectorului agricol la schimbările climaterice, ce au un impact negativ tot mai accentuat asupra producției agricole de la an la an. Un alt factor care va determina creșterea producției agricole în anii de prognoză va fi implementarea tehnologiilor performante în sector, factor confirmat de tendințele înregistrate în ultima perioadă, când investițiile în sectorul agricol pe parcursul a 3 ani (2020-2022) au cumulat o creștere de circa 38%, precum și de extinderea creditării sectorului. Potrivit datelor BNM, cererea pentru creditele noi a crescut ușor preponderent datorită creditării sectorului agricol. Astfel, circa 12% din portofoliul creditelor anului 2023 constituie creditele acordate agriculturii.

***Activitatea investițională*** în anii 2024-2025 va fi susținută în cea mai mare parte de investițiile în infrastructura publică, finanțate, în special, din sursele partenerilor de dezvoltare, precum și de îmbunătățirea condițiilor de creditare, determinată de politica relaxantă promovată de către BNM.

Astfel, din fondurile bugetare și din mijloacele financiare ale partenerilor de dezvoltare, este planificată implementarea unor proiecte majore ale statului, în special în sectorul energetic, infrastructura drumurilor, infrastructura feroviară, infrastructura de aprovizionare cu apă și canalizare.

Reluarea creditării economiei va contribui, de asemenea, pozitiv la creșterea investițiilor în perioada de prognoză. Conform datelor BNM, în anul 2023 au fost semnalate primele efecte ale politicii monetare relaxante, valoarea creditelor noi sporind cu 8%, creștere datorată preponderent creditelor acordate în monedă națională (care s-au majorat cu 20%). Această tendință de creștere se anticipează să se mențină în toți anii de prognoză.

Se anticipează o intensificare a activităților investiționale datorită aplicării ratei zero la impozitul pe venitul nerepartizat al întreprinderilor mici și mijlocii, precum și datorită implementării Programului investițional „373”, care va oferi businessului acces la creditele investiționale în valoare de până la 15 mil. lei cu ratele de dobândă reduse.

În astfel de condiții, pentru anul 2024 se prognozează o creștere a investițiilor de 2,2%, iar ulterior, pentru anii 2025-2027 – de circa 3%.

Redresarea economiei mondiale va conduce la intensificarea cererii externe, cu efect pozitiv asupra exporturilor de produse, de servicii şi de materii prime. Ipotezele de bază care au fost luate în considerare la prognoza *comerțului exterior* sunt prognoza pozitivă a sectorului real, relansarea consumului intern, înviorarea cererii externe, precum și baza scăzută de comparație. Conform estimărilor, în anul 2024 sectoarele agricol și industriei alimentare vor impulsiona exporturile de mărfuri agroalimentare, iar sectorul industriei prelucrătoare – exporturile de producție industrială.

În acest context, se prognozează un volum al *exporturilor* cu circa 11,1% mai mare decât în anul 2023. În anii următori de prognoză (2025-2027) se estimează o creștere medie de circa 7% a exporturilor, determinată de evoluțiile pozitive ale sectoarelor productive, de valorificarea oportunităților oferite de acordurile de cooperare, de promovarea mai intensă a exporturilor pe piața UE și de identificarea și penetrarea piețelor noi. Un factor important care va stimula creșterea exporturilor este prelungirea cu un an a liberalizării comerțului dintre Moldova și UE.

Cererea internă și prețurile mondiale la resursele energetice în scădere, conflictul militar din țara vecină, diminuarea importurilor înregistrată în anul 2023 sunt factorii care vor duce la creșterea moderată (+9,5%) a *importurilor* în anul 2024. Creșterea consumului privat, alimentat în principal de veniturile salariale și de remitențele din străinătate, precum și redresarea activității economice vor influența pozitiv cererea de bunuri importate. De asemenea, este de menționat redresarea preconizată a creditării și efectul acesteia asupra creșterii investițiilor care, la rândul lor, vor contribui la majorarea importurilor. Respectiv, în anii ce urmează (2025-2027) evoluția importurilor se estimează să crească anual în medie cu circa 6%, fiind dependentă de necesitățile de acoperire a consumului și de aprovizionare a sectorului productiv cu materie primă.

Prin urmare, majorarea exporturilor cu ritmuri mai înalte decât ale importurilor va favoriza îmbunătățirea exportului net și va avea un impact pozitiv asupra PIB în anii de prognoză.

***Rata anuală a inflației*** va continua să scadă ușor în primul semestru al anului 2024, după care va spori până la începutul anului viitor. Presiuni dezinflaționiste au continuat să fie determinate de traiectoria prețurilor la produsele alimentare pe piața internațională, dar și de efectele recoltei bogate din anul precedent. Un anumit impact a fost generat de scăderea unor tarife la serviciile comunale în prima parte a anului. Astfel, la sfârșitul anului 2024 inflația este estimată la nivel de 6,8%, iar la sfârșitul anului 2025 – de 3,6%. Pentru anii 2026-2027, rata inflației a fost prognozată la nivelul țintă stabilit de către BNM pentru inflația anuală (5%).

Având la bază prognoza tendințelor de evoluție a indicatorilor principalelor sectoare ale economiei naționale, se prevede o creștere reală a *PIB*de circa 2,5% în anul 2024, iar în următorii ani de prognoză (2025-2027) – o creștere cuprinsă între 3,0 și 3,7%. Această creștere este condiționată de o evoluție relativ bună a sectoarelor economiei naționale și reflectă mai mulți factori:

a) creșterea consumului privat, ca efect al relaxării politicii monetare și al majorărilor salariale prognozate;

b) reluarea creditării economiei, care va contribui pozitiv la creșterea investițiilor în perioada de prognoză;

c) redresarea relativă a economiilor partenerilor comerciali, care va stimula comerțul exterior; și

d) menținerea inflației sub control și consolidarea fiscală pe termen mediu, pentru a promova o creștere sustenabilă.

Pe termen mediu, este anticipată o creștere moderată, stimulată de implementarea reformelor, de progresul candidaturii Moldovei la UE și de redresarea consumului intern și a investițiilor, pe măsură ce impactul războiului se va disipa.

C. Riscuri și incertitudini

Scenariul de bază prezentat în CBTM (2025-2027) este supus anumitor riscuri care în pofida unor previziuni relativ optimiste, pot modifica negativ tabloul macrofiscal, în funcție de probabilitatea de materializare și de intensitatea cu care sunt realizate aceste riscuri. Din motive de planificare prudentă, la elaborarea cadrului macrofiscal se ține cont și de aceste riscuri, ale căror detalii sunt descrise mai jos. Ca și în anul precedent, riscurile continuă să fie semnificativ ridicate, în special cele care provin din mediul extern, cu impact economic, politic și social, cele mai importante fiind următoarele.

***Riscuri externe***

**Mediul extern** continuă să prezinte un risc semnificativ pe parcursul anului 2024 și pe termen mediu.

*Agravarea tensiunilor geopolitice la nivel mondial, cu impact direct asupra mediului economic global: prețurile la resurse energetice și la alte produse, lanțurile de aprovizionare, cererea externă etc.*

Incertitudinile și riscurile legate de actualele previziuni economice rămân ridicate din cauza menținerii contextului geopolitic actual privind agresiunea rusă împotriva Ucrainei. Conflictul din Ucraina, care continuă și în 2024, afectează securitatea țării, punând presiune suplimentară asupra Guvernului și populației în ceea ce privește situația incertă a prețurilor la produsele energetice și la unele materii prime. Dependența de procurarea energiei electrice de la Centrala termoelectrică de la Cuciurgan constituie o altă vulnerabilitate din cauza riscului de întrerupere a furnizării gazelor naturale de către SAP „Gazprom” sau a tranzitului gazelor naturale de proveniență rusă prin Ucraina. În ambele situații, Centrala termoelectrică de la Cuciurgan va avea dificultăți în producerea energiei electrice. În aceste condiții, energia electrică va fi procurată de pe piețele europene cu riscuri asociate de disponibilitate și de preț.

*Recesiunea și șocurile negative în evoluția economiilor partenerilor comerciali principali ai Republicii Moldova, care pot influența negativ exporturile, remitențele, activitatea industrială etc.*

Principalii parteneri comerciali ai Republicii Moldova continuă să se confrunte cu amenințările persistente din partea Rusiei, care utilizează tactici hibride pentru a influența politicile și securitatea acestora. O schimbare a evoluției geopolitice ar duce la o scădere substanțială a exporturilor și a remitențelor, care ar avea un impact semnificativ asupra creșterii economice.

*Tensiunile sociale în SUA și în țările UE, de asemenea, pot contribui la creșterea nivelului de incertitudine privind perspectivele dezvoltării economice la nivel global.*

***Riscuri interne***

**Mediul intern (local)** va continua să genereze riscuri în cursul anului 2024, precum și în perioada anilor 2025-2027, deși la un nivel mai scăzut decât în anul precedent.

*Condițiile climaterice nefavorabile care sunt dificil de prognozat pot contribui la diminuarea volumului producției agricole, cu repercusiuni asupra sectorului industrial și al exporturilor.*

Evoluțiile în sectorul agricol și traiectoria prețurilor la produsele alimentare pentru următorii ani sunt marcate de o incertitudine pronunțată. De rezultatele obținute în sectorul agricol vor depinde, în mare măsură, exporturile de produse alimentare, precum și evoluția industriei alimentare în anii de prognoză.

*Instabilitatea politică, ce influențează negativ activitatea economică și investițională, intensifică tensiunea socială și provoacă instabilitate macroeconomică.*

Alegerile prezidențiale din toamna anului 2024 reprezintă un moment crucial în menținerea parcursului european al Republicii Moldova. Rezultatele acestor alegeri pot influența politica internă și externă și pot avea repercusiuni asupra relațiilor internaționale și procesului de integrare europeană. Într-un context în care integrarea europeană rămâne o opțiune vitală pentru viitorul Republicii Moldova, consolidarea parcursului european și a reformelor economice sunt esențiale pentru asigurarea stabilității pe termen lung.

*Accentuarea dezechilibrelor la nivel macroeconomic, în special legate și de deficitul forței de muncă pe piața muncii va contribui la creșterea vulnerabilității economiei naționale*.

Deficitul forței de muncă poate avea un impact considerabil asupra dezvoltării economice. Lipsa forței de muncă va menține creșterea economică sub nivelul potențial, va crea un mediu nefavorabil de afaceri, va influența capacitatea de cumpărare a populației care, fiind slabă, poate compromite creșterea consumului și, respectiv, creșterea economică. Totodată, actualitatea problemei migrației în Moldova, în special a forței de muncă calificate, poate stârni temeri cu privire la creșterea viitoare a economiei.

*Fluctuațiile excesive ale cursului de schimb al monedei naționale pot influența negativ activitatea agenților economici.*

Eventuala apreciere sau depreciere a monedei naționale poate avea un impact considerabil asupra nivelului prețurilor mărfurilor și serviciilor importate, destinate consumului final al gospodăriilor casnice, ale materiei prime și ale produselor intermediare necesare pentru producția bunurilor de consum final.

***Riscurile macrobugetare pe termen mediu***

Printre principalele riscuri și incertitudini identificate la care ar putea fi expus bugetul se numără următoarele:

***- riscurile asociate veniturilor bugetare,*** strâns legate de evoluțiile macroeconomice neprevăzute, care modifică perspectivele de creștere economică în contextul geopolitic. În același timp, implementarea reformelor fiscale favorabile, în scopul lărgirii bazei de impozitare și îmbunătățirea conformității fiscale, va contribui la creșterea veniturilor bugetare. Totuși, deși se estimează o tendință de creștere a veniturilor bugetare din impozite și taxe pe termen mediu, spațiul fiscal rămâne încă extrem de constrâns;

* ***riscurile asociate cheltuielilor bugetare,*** se referă la sustenabilitatea cheltuielilor sociale, al căror ritm de creștere este mai mare decât cel al posibilităților de generare a veniturilor bugetare; nivelul de executare a cheltuielilor pentru investiții publice și presiunile viitoare asupra cheltuielilor bugetare ca urmare a tergiversărilor în realizarea acestora; costul reformelor structurale în toate sectoarele economice și sociale necesare, în special în contextul aderării la UE, vor avea un impact semnificativ asupra cheltuielilor publice.

III. POLITICA BUGETAR-FISCALĂ ȘI VAMALĂ   
ȘI PROGNOZELE CBTM (2025-2027)

A. Prezentare generală a politicilor

În perioada 2025-2027, Guvernul își va consolida progresele în asigurarea stabilității și sustenabilității finanțelor publice. Măsurile-cheie care necesită a fi întreprinse sunt:

1. consolidarea bazei fiscale, susținute de reformele aflate în desfășurare în administrarea fiscală și vamală, precum și prin consolidarea conformității fiscale și asigurarea angajamentelor de transpunere a acquis-ului comunitar;
2. revizuirea sistemului de asigurări sociale, astfel ca acestea să devină sustenabile pe termen mediu și lung;
3. eficientizarea cheltuielilor publice pentru atingerea unor eficiențe sporite în utilizarea banilor publici, reforma administrației publice centrale și locale, țintirea mai bună a beneficiilor sociale, consolidarea managementului investițiilor publice;
4. reducerea treptată a nivelului deficitului bugetar;
5. extinderea și dezvoltarea continuă a pieței interne a valorilor mobiliare de stat;
6. asigurarea sustenabilității datoriei de stat;
7. monitorizarea și gestionarea eficientă a riscurilor bugetar-fiscale.

**Obiectivele politicii fiscale și vamale și ale politicii de administrare fiscală și vamală pe termen mediu 2025-2027**

*Măsurile de politică fiscală pe termen mediu țintesc fortificarea creșterii economice, stimularea cererii și ofertei de muncă, diminuarea economiei tenebre și racordarea treptată a sistemului fiscal la prevederile acquis-ului comunitar.*

Ca parte componentă a CBTM, *politica fiscală* va urmări stimularea proceselor economice și sociale, prin:

* creșterea rezilienței persoanelor fizice prin intermediul instrumentelor fiscale;
* implementarea mecanismelor fiscale de atragere și de menținere a forței de muncă calificate;
* revizuirea proceselor de calculare și achitare a impozitelor și taxelor în vederea simplificării și clarificării cadrului legislativ;
* identificarea pârghiilor care ar crea premise pentru diminuarea „salariului în plic”;
* îmbunătățirea administrării fiscale și vamale prin extinderea spectrului de instrumente disponibile pentru intervenție, în vederea diminuării economiei tenebre și reducerii interacțiunii dintre contribuabil și funcționarul fiscal;
* continuarea armonizării legislației naționale la prevederile acquis-ului comunitar.

**Măsurile de politică fiscală pe termen mediu,** care vor asigura atingerea obiectivelor țintite, vor fi axate pe:

***Impozitul pe venit***

Identificarea instrumentelor suplimentare de menținere a forței de muncă calificate, prin implementarea Planului de stimulare a angajaților „Stock Option Plan”.

Extinderea dreptului de utilizare a amortizării accelerate.

Eliminarea scutirii de la plata impozitului pe venit de către instituțiile de învățământ private cu asigurarea impozitării pe principii generale;

Stimularea investițiilor efectuate de către persoanele fizice rezidente în active financiare sub formă de valori mobiliare de stat, procurate direct de pe platforma Ministerului Finanțelor, prin neimpozitarea venitului obținut sub formă de dobânzi sau creșterea de capital;

Scutirea consumatorilor (persoane fizice) de la plata impozitului pe venit pentru remunerarea obținută de la livrarea în rețeaua electrică de distribuție a energiei electrice;

Majorarea cu 10% a scutirilor personale și a scutirilor pentru persoanele întreținute acordate persoanelor fizice, în vederea atenuării impactului inflației asupra veniturilor cetățenilor, precum și a asigurării susținerii familiilor cu copii (impact: –183,0 mil. lei);

Extinderea spectrului de facilități acordate persoanelor fizice la determinarea impozitului pe venit, prin acordarea dreptului la deducere a cheltuielilor suportate pentru învățământul persoanelor întreținute.

***Taxa pe valoarea adăugată***

Revizuirea facilităților fiscale aferente TVA prin aplicarea regimului standard de impozitare pentru:

* pământul și arenda acestuia;
* serviciile organizațiilor din sfera științei și inovării acreditate de Agenția Națională de Asigurare a Calității în Educație și Cercetare;
* producția atelierelor curative de producție (de muncă) de pe lângă spitalele de psihiatrie ale Ministerului Sănătății, în care muncesc persoane cu dizabilități.

***Accize***

Ajustarea cotelor accizelor aplicabile la pozițiile tarifare ex. 2404 și 240412000 din anexa nr. 1 la Titlul IV al Codului fiscal nr. 1163/1997:

|  |  |  |  |  |  |
| --- | --- | --- | --- | --- | --- |
| **Poziția tarifară** | **Denumirea mărfii** | **Unitatea**  **de măsură** | **Cota accizelor** | | |
| **Anul 2024** | **Anul 2025** | **Anul**  **2026** |
| ex. 2404 | Rezerve din tutun pentru dispozitive de încălzire a tutunului | 1000 bucăți | 1 318,62 lei | 1 377,96 lei | 1 515,75 lei |
| ex. 2404 | Cartușe și rezerve pentru țigarete electronice, inclusiv țigarete electronice de unică folosință | litru | 2 690,87 lei | 3 107,96 lei | 3 418,76 lei |
| 240412000 | Flacoane de reumplere care conțin nicotină destinate cartușelor și țigaretelor electronice | litru | 2 690,87 lei | 3 107,96 lei | 3 418,76 lei |

**Obiective de politici fiscale de ordin general**

Armonizarea legislației fiscale în conformitate cu Directivele UE.

**Obiectivele politicii de administrare fiscală 2025-2027**

***Combaterea evaziunii și fraudei fiscale:***

* + implementarea legislației prețurilor de transfer și a regulilor antiabuz;
  + implementarea standardelor minime BEPS ca urmare a aderării la cadrul incluziv al OCDE;
  + extinderea sistemului de monitorizare electronică a vânzărilor;
  + majorarea eficacității procesului penal;
  + revizuirea și actualizarea continuă a criteriilor de risc, facilitând selectarea mai eficientă a grupurilor de contribuabili care prezintă risc sporit de evaziune;
  + dezvoltarea politicii de conformare a contribuabililor mari și a persoanelor fizice cu venituri mari;
  + consolidarea strategiilor de control și majorarea eficienţei şi eficacității controalelor fiscale;
  + consolidarea acțiunilor de control în domeniile cu risc sporit de neconformare fiscală;
  + dezvoltarea programului automatizat de asigurare a disciplinei fiscale.

***Transpunerea și implementarea reglementărilor UE:***

* + valorificarea și implementarea programului UE „FISCALIS”.

***Implementarea standardelor internaționale în domeniul fiscal:***

* + consolidarea schimbului de informații la solicitare;
  + implementarea și dezvoltarea schimbului automatizat de informații privind conturile financiare.

***Asigurarea interoperabilității/interconexiunii cu sistemele UE în domeniul fiscal:***

* + elaborarea Cartei de dezvoltare a sistemului informațional;
  + aderarea la programul OCDE/PNUD „Inspectori fiscali fără frontiere”;
  + asigurarea interoperabilității dintre portalul [www.mcabinet.gov.md](http://www.mcabinet.gov.md) și serviciile oferite de Serviciul Fiscal de Stat;
  + dezvoltarea continuă a schimbului de date prin intermediul platformei de interoperabilitate (MConnect);
  + dezvoltarea sistemului automatizat de management al riscurilor de conformare;
  + dezvoltarea sistemului automatizat de management al recuperării creanțelor;
  + simplificarea și automatizarea proceselor de restituire a TVA și restituire a accizelor.

**Obiectivele politicii de administrare vamală 2025-2027**

***Asigurarea mobilizării veniturilor prin sporirea capacității Serviciului Vamal de administrare:***

* promovarea normelor şi standardelor internaționale în domeniul vamal, în vederea reducerii duratei şi costurilor efectiv suportate de agenţii economici pentru vămuirea mărfurilor;
* aprobarea și implementarea Strategiei naționale privind modernizarea și armonizarea sistemelor informaționale vamale în corespundere cu standardele comunitare;
* asigurarea organizării și desfășurării sesiunilor de instruire pentru mediul de business, pentru funcționarii vamali și pentru alte entități de stat interesate, referitoare la prevederile noului Cod Vamal și la mecanismele de aplicare a acestora;
* punerea în aplicare a noului sistem computerizat de tranzit (NCTS);
* dezvoltarea procedurilor simplificate de vămuire (procedura declarației simplificate, procedura înscrierii în evidențe a declarantului);
* monitorizarea implementării Deciziei de recunoaștere reciprocă a operatorilor economici autorizați (AEO) cu statele membre UE.

***Sporirea nivelului de securitate economică a statului şi de securizare a frontierei de stat:***

* eficientizarea măsurilor de prevenire şi combatere a fraudelor vamale;
* consolidarea cooperării cu Oficiul European Antifraudă și cu Parchetul European în lupta împotriva contrabandei;
* consolidarea managementului riscurilor în cadrul Serviciului Vamal;

prevenirea, investigarea și combaterea schemelor ilegale și a corupției, precum și eliminarea intereselor personale și obscure care au tangență cu perimetrul transnistrean și care prejudiciază bugetul de stat și dezvoltarea economică durabilă a țării;

* consolidarea competențelor Serviciului Vamal în domeniul auditului postvămuire, bazat pe sistemul informațional automatizat, specializat în efectuarea analizei de risc şi selectarea agenților economici pentru efectuarea controlului ulterior.

***Modernizarea infrastructurii Serviciului Vamal prin prisma gestionării coerente și eficiente a proiectelor de asistență:***

* dezvoltarea infrastructurii aferente AEO în celelalte posturi vamale de frontieră cu România, pentru extinderea implementării recunoașterii mutuale a AEO cu UE și traversarea prioritară a frontierei de stat;
* participarea în cadrul Proiectului ,,Construcția terminalului vamal lângă Chișinău”, în vederea instituirii unei singure locații de perfectare a procedurilor vamale;
* implementarea în cadrul punctelor de trecere a frontierei de stat rutiere a sistemului electronic de management al rândurilor la traversarea frontierei de stat;
* modernizarea și reconstrucția infrastructurii vamale (Programul „Mecanismul pentru interconectarea Europei”). Finanțarea este destinată dezvoltării infrastructurii transfrontaliere Ungheni (MD) – Ungheni (RO), Leușeni (MD) – Albița (RO) și Giurgiulești (MD) – Galați (RO).

**Cadrul bugetar-fiscal**

CBTM (2025-2027) a fost elaborat cu respectarea indicatorilor-țintă ai cadrului de resurse și prezintă principalele evoluții ale cadrului macroeconomic în perioada de referință, cu incertitudini și riscuri semnificative.

Politicile bugetar-fiscale sunt elaborate în concordanță cu alte politici convergente și vor asigura obiectivele asumate în Programul de guvernare*,**însă limitate de posibilitățile cadrului bugetar pe termen mediu.*

Conform criteriilor de performanță structurale stabilite în cadrul Programului susținut de Fondul Monetar Internațional, precum și în baza concluziilor comune ale dialogului economic și financiar dintre UE și Republica Moldova (Programul de reforme economice pentru anii 2024-2026), scenariul pe termen mediu prevede o reducere treptată a nivelului deficitului bugetar pentru următorii trei ani.

Astfel, *soldul bugetar negativ al bugetului public național* pe termen mediu se estimează să descrească de la 4,6 % din PIB în 2024, 3,8 % – în 2025 până la 3,1 % – în 2027.

În acest context, la estimarea soldului bugetului public național (deficit) pentru anii 2025-2027 a fost utilizată clauza de derogare de la regula bugetar-fiscală conform prevederilor   
art.15 alin. (1) din Legea finanțelor publice și responsabilității bugetar-fiscale nr. 181/2014, care admite depășirea nivelului limită al deficitului de la regula bugetar-fiscală în condițiile existenței surselor reale de finanțare a proiectelor de investiții capitale finanțate din surse externe. Punerea în aplicare a clauzei de derogare va permite Guvernului să finanțeze proiecte de investiții capitale, cu condiția că aceste proiecte să fie finanțate din surse externe (tabelul 3.1).

Tabelul 3.1

**Concordanța cu regula bugetar-fiscală**

(% din PIB)

|  | **2024** | **2025** | **2026** | **2027** |
| --- | --- | --- | --- | --- |
|  | **Aprobat** | **Prognozat** | **Prognozat** | **Prognozat** |
| **I.1. Limita soldului BPN, excluzând granturile (Regula bugetar-fiscală)** *(informativ)* | **2,5** | **2,5** | **2,5** | **2,5** |
| I.2. Derogarea utilizată de la regula bugetar-fiscală | 1,1 | 1,3 | 1,4 | 1,2 |
| **I.3. Limita Soldului BPN cu utilizarea derogării *(I.1+I.2)*** | **3,6** | **3,8** | **3,9** | **3,7** |
| **II.1.** **Soldul BPN** | **4,6** | **3,8** | **3,4** | **3,1** |
| II.2. Granturi | 0,7 | 0,4 | 0,4 | 0,3 |
| **II.3. Soldul BPN excluzând granturile** | **5,3** | **4,2** | **3,8** | **3,4** |
| Depășirea (-)/ corespunderea (+) | -1,7 | -0,4 | 0,1 | 0,3 |
| *Informativ:*  **Cheltuielile proiectelor finanțate din surse externe, total (*mil. lei*)** | **3 611** | **4 510** | **5 627** | **5 180** |

***Sursa:*** *Ministerul Finanțelor*

Totuși, pentru anul 2025 regula bugetar-fiscală stabilită la art. 15 alin. (1) din legea prenotată, care limitează deficitul BPN (fără granturi) la 2,5% din PIB este depășită cu 0,4 p.p, procesul de revenire la un trend descendent fiind unul mai îndelungat, pe când în următorii ani de prognoză (2026-2027) nivelul deficitului prognozat (fără granturi) se încadrează în regula generală și nu depășește nivelul admis al deficitului cu derogare.

Agregatele bugetare pentru perioada CBTM (2025-2027) indică faptul că bugetul se află în continuă redresare, după impactul provocat de multiplele crize din ultima perioadă, dar încă într-un cadru bugetar-fiscal foarte constrâns (tabelul 3.2).

Tabelul 3.2

**Agregate bugetare**

|  | **mil. lei** | | | | **% din PIB** | | | |
| --- | --- | --- | --- | --- | --- | --- | --- | --- |
| **2024** | **2025** | **2026** | **2027** | **2024** | **2025** | **2026** | **2027** |
| **Aprobat** | **Prognozat** | **Prognozat** | **Prognozat** | **Aprobat** | **Prognozat** | **Prognozat** | **Prognozat** |
| **Total venituri** | **107 172** | **115 867** | **124 474** | **135 855** | **31,3%** | **32,3%** | **31,7%** | **31,7%** |
| Impozite și taxe | 99 901 | 109 454 | 117 806 | 129 355 | 29,2% | 30,5% | 30,0% | 30,1% |
| Alte venituri | 4 796 | 4 982 | 5 239 | 5 400 | 1,4% | 1,4% | 1,3% | 1,3% |
| Granturi | 2 475 | 1 431 | 1 429 | 1 101 | 0,7% | 0,4% | 0,4% | 0,3% |
| **Total cheltuieli** | **122 962** | **129 557** | **137 924** | **149 255** | **35,9%** | **36,1%** | **35,1%** | **34,8%** |
| Cheltuieli recurente, din care: | 120 059 | 126 222 | 133 719 | 144 848 | 35,1% | 35,2% | 34,0% | 33,8% |
| *- cheltuieli de personal* | 27 549 | 28820 | 30395 | 33041 | 8,1% | 7,7% | 7,0% | 6,4% |
| *- dobânzi* | 5 280 | 4 938 | 5 415 | 5 954 | 1,5% | 1,4% | 1,4% | 1,4% |
| Investiții capitale | 2 903 | 3 335 | 4205 | 4407 | 0,8% | 0,9% | 1,1% | 1,0% |
| **Soldul bugetar** | **-15 790** | **-13 690** | **-13 450** | **-13 400** | **-4,6%** | **-3,8%** | **-3,4%** | **-3,1%** |
| Finanțat din: |  |  |  |  |  |  |  |  |
| împrumuturi externe | 4 136 | 6 423 | 4 379 | 3 051 | 1,2% | 1,8% | 1,1% | 0,7% |
| împrumuturi interne | 4 459 | 9 409 | 9 392 | 9 227 | 1,3% | 2,6% | 2,4% | 2,2% |
| Alte surse de finanțare | 7 195 | -2 142 | -321 | 1 122 | 2,1% | -0,6% | -0,1% | 0,3% |
| ***Sursa****: Ministerul Finanțelor* | | | | | | | | |

Proiecțiile bugetare demonstrează că, până în anul 2027, veniturile bugetului public național vor fi în creștere cu 26,8 % față de anul 2024, inclusiv cu 8,1 % în anul 2025 față de anul 2024. Majorarea veniturilor va fi susținută, în primul rând, de restabilirea economică, impactul politicilor de stat de susținere a sectoarelor economice, precum și din contul unor măsuri ale politicii fiscale și vamale și de administrare mai bună a veniturilor. Totuși, veniturile bugetare pe termen mediu au la bază estimări ale granturilor la un nivel minim istoric, iar creșterea veniturilor se bazează pe creșterea încasărilor din impozite și taxe.

Estimările indicatorilor bugetului asigurărilor sociale de stat pentru anii 2025-2027 înregistrează o tendință de creștere cu circa 22,3 % în 2027 față de 2024, inclusiv cu 8,2 % în anul 2025 față de anul 2024. Transferurile pentru bugetul asigurărilor sociale de stat vor crește cu 3,6 % în 2025 față de 2024. E de menționat că pentru orizontul anilor 2025-2027 transferurile pentru acoperirea deficitului BASS vor constitui sumele de 5 632,0 mil. lei în 2025,   
de 5 293,0 mil. lei și 5 094,0 mil. lei pentru anii 2026 și, respectiv, 2027. Prin urmare, presiunea asupra bugetului asigurărilor sociale de stat crește de la an la an, ca urmare a reformelor implementate în ultimii ani, iar veniturile bugetului asigurărilor sociale de stat au un ritm de creștere mai lent decât cheltuielile, ceea ce afectează sustenabilitatea acestuia și majorează constant povara asupra bugetului de stat. În acest sens, în cadrul exercițiului de raționalizare a cheltuielilor urmează a fi identificate măsuri ce ar avea impact asupra reducerii dependenței BASS de transferurile de la bugetul de stat.

Veniturile și cheltuielile fondurilor asigurărilor obligatorii de asistență medicală în perioada anilor 2025-2027 vor crește în 2025 cu 9,1 % față de 2024, iar în 2026 și 2027 cu  
 17,1 % și, respectiv, 25,7 %.

Pe componenta bugetelor locale pentru anii 2025-2027 se estimează o creștere de 7,6 % în 2025 față de 2024, iar în anii 2026 și 2027 cu 10,8 % și, respectiv, 14,3 %.

Estimările CBTM (2025-2027) pe componentele bugetului public național se prezintă în tabelul 3.3.

Tabelul 3.3

CBTM (2025-2027)

|  |  | | **mil. lei** | | | | **% din PIB** | | | |
| --- | --- | --- | --- | --- | --- | --- | --- | --- | --- | --- |
|  |  | | **2024** | **2025** | **2026** | **2027** | **2024** | **2025** | **2026** | **2027** |
|  |  | | **Aprobat** | **Prognozat** | **Prognozat** | **Prognozat** | **Aprobat** | **Prognozat** | **Prognozat** | **Prognozat** |
| **Total venituri BPN** | | | **107 172** | **115 867** | **124 474** | **135 855** | **31,3%** | **32,3%** | **31,7%** | **31,7%** |
|  | **Bugetul de stat** | | **66 632** | **70 581** | **75 043** | **82 069** | **19,5%** | **19,7%** | **19,1%** | **19,1%** |
|  | *inclusiv transferuri* | | *19* | *26* | *14* | *56* |  |  |  |  |
|  | **Bugetele locale** | | **25 724** | **27 669** | **28 514** | **29 392** | **7,5%** | **7,7%** | **7,3%** | **6,8%** |
|  | *inclusiv transferuri* | | *17 903* | *19 031* | *19 285* | *19 513* | *5,2%* | *5,3%* | *4,9%* | *4,5%* |
|  | **BASS** | | **42 804** | **46 326** | **49 182** | **52 374** | **12,5%** | **12,9%** | **12,5%** | **12,2%** |
|  | *inclusiv transferuri* | | *18 487* | *19 147* | *19 364* | *19 753* | *5,4%* | *5,3%* | *4,9%* | *4,6%* |
|  | *dintre care pentru acoperirea*  *deficitului BASS* | | *6 579* | *5 632* | *5 293* | *5 094* | *1,9%* | *1,6%* | *1,3%* | *1,2%* |
|  | **FAOAM** |  | **15 420** | **16 816** | **18 051** | **19 377** | **4,5%** | **4,7%** | **4,6%** | **4,5%** |
|  | *inclusiv transferuri* | | *6 999* | *7 321* | *7 653* | *8 036* | *2,0%* | *2,0%* | *1,9%* | *1,9%* |
|  |  |  |  |  |  |  |  |  |  |  |
| **Total cheltuieli BPN** | | | **122 962** | **129 557** | **137 924** | **149 255** | **35,9%** | **36,1%** | **35,1%** | **34,8%** |
|  | **Bugetul de stat** | | **82 222** | **84 141** | **88 493** | **95 469** | **24,0%** | **23,5%** | **22,5%** | **22,2%** |
|  | *inclusiv transferuri* | | *43 408* | *45 526* | *46 316* | *47 357* | *12,7%* | *12,7%* | *11,8%* | *11,0%* |
|  | **Bugetele locale** | | **25 924** | **27 799** | **28 514** | **29 392** | **7,6%** | **7,7%** | **7,3%** | **6,8%** |
|  | **BASS** | | **42 804** | **46 326** | **49 182** | **52 374** | **12,5%** | **12,9%** | **12,5%** | **12,2%** |
|  | **FAOAM** | | **15 420** | **16 816** | **18 051** | **19 377** | **4,5%** | **4,7%** | **4,6%** | **4,5%** |
|  |  |  |  |  |  |  |  |  |  |  |
| **Sold total**  **(Deficit (-) / Excedent (+))** | | | **-15 790** | **-13 690** | **-13 450** | **-13 400** | **-4,6%** | **-3,8%** | **-3,4%** | **-3,1%** |
|  | **Bugetul de stat** | | -15 590 | -13 560 | -13 450 | -13 400 | -4,6% | -3,8% | -3,4% | -3,1% |
|  | **Bugetele locale** | | -200 | -130 | 0,0 | 0,0 | -0,1% | 0,0% | 0,0% | 0,0% |
|  | **BASS** | | 0,0 | 0,0 | 0,0 | 0,0 | 0,0% | 0,0% | 0,0% | 0,0% |
|  | **FAOAM** | | 0,0 | 0,0 | 0,0 | 0,0 | 0,0% | 0,0% | 0,0% | 0,0% |
| *Informativ PIB (mil. lei)* | | |  |  |  |  | *342 100* | *358 700* | *392 800* | *429 100* |

*Sursa: Ministerul Finanțelor*

Totuși, perspectivele pe termen mediu sunt pozitive, cu asigurarea unui echilibru optim între consolidarea bugetară și sprijinirea redresării economice.

Devierile față de CBTM (2025-2027) pe indicatorii bugetului public național se prezintă în tabelul 3.4.

Tabelul 3.4

|  | **CBTM (2024-2026)** | | **CBTM (2025-2027)** | | **CBTM (2024-2026)** | | **CBTM (2025-2027)** | |
| --- | --- | --- | --- | --- | --- | --- | --- | --- |
| **2025** | **2026** | **2025** | **2026** | **2025** | **2026** | **2025** | **2026** |
| **Mil. lei** | | | | **% in PIB** | | | |
| **Total venituri** | **113 234** | **122 394** | **115 867** | **124 474** | **30,1%** | **29,3%** | **32,3%** | **31,7%** |
| Impozite și taxe | 107 653 | 117 090 | 109 454 | 117 806 | 28,6% | 28,1% | 30,5% | 30,0% |
| Alte venituri | 4 479 | 4 419 | 4 982 | 5 239 | 1,2% | 1,1% | 1,4% | 1,3% |
| Granturi | 1 102 | 885 | 1 431 | 1 429 | 0,3% | 0,2% | 0,4% | 0,4% |
| **Total cheltuieli** | **127 530** | **136 572** | **129 557** | **137 924** | **33,9%** | **32,7%** | **36,1%** | **35,1%** |
| Cheltuieli recurente, dintre care: | 121 451 | 130 883 | 126 222 | 133 733 | 32,3% | 31,4% | 35,2% | 34,0% |
| *- cheltuieli de personal* | 26 859 | 28 820 | 30 395 | 33 041 | 8,1% | 8,0% | 7,7% | 7.7% |
| *- dobânzi* | 4 342 | 4 673 | 4 938 | 5 415 | 1,2% | 1,1% | 1,4% | 1,4% |
| Investiții capitale | 6 080 | 5 689 | 3 335 | 4 191 | 1,6% | 1,4% | 0,9% | 1,1% |
| **Soldul bugetar (deficit)** | **-14 296** | **-14 178** | **-13 690** | **-13 450** | **-3,8%** | **-3,4%** | **-3,8%** | **-3,4%** |
| Finanțat din: |  |  |  |  |  |  |  |  |
| împrumuturi externe | -805 | 101 | 3 923 | 1 379 | -0,2% | 0,02% | 1,1% | 0,4% |
| împrumuturi interne | 3 479 | 4 464 | 9 409 | 9 392 | 0,9% | 1,1% | 2,6% | 2,4% |
| Alte surse de finanțare | 4122 | 1813 | -2 142 | -321 | 1,1% | 0,4% | -0,6% | 0,1% |
| Decalaj de finanțare | 7500 | 7800 | 2500 | 3000 | 2,0% | 1,9% | 0,7% | 0,8% |

*Sursa: Ministerul Finanțelor*

Față de CBTM (2024-2026), pentru anii 2025 și 2026 veniturile bugetului public național au fost revizuite din contul încasărilor din impozite și taxe cu circa 1,9 % în PIB anual, și anume din impozitele pe venit și încasările din contribuțiile sociale și din primele de asigurări medicale, ca urmare a revizuirii prognozei fondului de remunerare a muncii (10,6 % în 2025 și 9,7 % în 2026), precum și ca urmare a încasărilor mai mari a acestor venituri în anul precedent.

Totodată, pentru anii 2025-2026 au fost revăzute intrările de granturi externe cu 0,1 % și 0,2 % în PIB. În același timp, aceste estimări pot suferi ajustări semnificative și vor fi actualizate pe măsură ce devin disponibile informații suplimentare și noi acorduri de grant.

B. Venituri

**Estimările veniturilor în 2024**

Pentru anul 2024, veniturile bugetului public național au fost estimate în sumă de   
107 172,0 mil. lei, față de 102 299,0 mil. lei executate în 2023, iar ca pondere în PIB vor constitui 31,3 %, diminuându-se față de anul precedent cu 2,8 punte procentuale. Totodată, față de anul precedent, veniturile bugetului public național vor crește cu circa 4 873,0 mil. Lei  
(4,8 %). Partea majoră care a determinat această creștere au constituit-o încasările din impozite și taxe care se estimează că se vor majora cu 4 949,0 mil. lei (7,9 %).

Performanța principalelor tipuri de venituri pentru anul 2024 poate fi sintetizată în modul următor:

* încasările din impozite și taxe pe bunuri și servicii vor crește cu 10,3 % în 2024. Creșterea va fi înregistrată la încasările din TVA cu 13,1 % ca urmare a creșterii importurilor față de anul precedent cu 9,5 %;

- încasările contribuțiilor de asigurări sociale de stat și ale primelor de asigurare obligatorie de asistență medicală vor crește cu 10,2 % și, respectiv, cu 9,8 % în 2024. Aceste creșteri au la bază estimările fondului de remunerare a muncii care se prognozează a fi pe un trend ascendent;

- granturile externe pentru suport bugetar și pentru proiectele finanțate din surse externe se vor diminua cu 53,7 % în 2024 față de anul 2023 și vor constitui 2 475,1 mil. lei. Din suma menționată, granturile pentru suport bugetar constituie 1 906,9 mil. lei.

**Perspective de venituri pe termen mediu 2025-2027**

Pe baza previziunilor macroeconomice, precum și a măsurilor prevăzute în domeniul fiscal și vamal pe această perioadă, se preconizează că veniturile vor continua să crească pe termen mediu (2025-2027) la o rată medie de 8,2 %. Se estimează că veniturile bugetare vor crește în valori nominale de la 115 867,0 mil. lei în 2025 la 135 855,0 mil. lei în 2027 sau cu 17,2 % (tabelul 3.5).

Tabelul 3.5

**Tabelul sumar al veniturilor**

|  |  | **2022** | **2023** | **2024** | **2025** | **2026** | **2027** |
| --- | --- | --- | --- | --- | --- | --- | --- |
|  |  | **Efectiv** | **Efectiv** | **Aprobat** | **Prognozat** | **Prognozat** | **Prognozat** |
|  |  | **mil. lei** | | | | | |
| **Total venituri și granturi** | | **91 505** | **102 299** | **107 172** | **115 867** | **124 474** | **135 855** |
| **Impozite și taxe** | | **57 524** | **63 006** | **67 955** | **73 684** | **78 580** | **86 473** |
|  | Impozit pe venitul persoanelor fizice | 5 997 | 7 233 | 7 862 | 8 867 | 9 700 | 10 600 |
|  | Impozit pe venitul persoanelor juridice | 8 729 | 9 422 | 9 605 | 9 840 | 10 784 | 12 393 |
|  | TVA | 29 057 | 30 209 | 34 176 | 36 790 | 41 040 | 44 830 |
|  | Accize | 8 013 | 10 138 | 10 457 | 12 128 | 10 667 | 11 928 |
|  | Taxe asupra comerțului exterior | 2 732 | 2 812 | 2 526 | 2 774 | 3 035 | 3 319 |
|  | Impozite pe proprietate | 755 | 794 | 813 | 817 | 824 | 831 |
|  | Alte impozite si taxe | 2 241 | 2 399 | 2 516 | 2 468 | 2 530 | 2 573 |
| **Contribuții de asigurări sociale de stat** | | **18 573** | **21 524** | **23 714** | **26 483** | **29 055** | **31 787** |
| **Prime de asigurări obligatorii de asistență medicală** | | **6 350** | **7 498** | **8 232** | **9 287** | **10 171** | **11 094** |
| **Alte venituri** | | **4 519** | **4 924** | **4 796** | **4 982** | **5 239** | **5 400** |
| **Granturi** | | **4 539** | **5 347** | **2 475** | **1 431** | **1 429** | **1 101** |
|  |  | **% din PIB** | | | | | |
| **Total venituri și granturi** | | **33,3%** | **34,1%** | **31,3%** | **32,3%** | **31,7%** | **31,7%** |
| **Impozite și taxe** | | **21,0%** | **21,0%** | **19,9%** | **20,5%** | **20,0%** | **20,2%** |
|  | Impozit pe venitul persoanelor fizice | 2,2% | 2,4% | 2,3% | 2,5% | 2,5% | 2,5% |
|  | Impozit pe venitul persoanelor juridice | 3,2% | 3,1% | 2,8% | 2,7% | 2,7% | 2,9% |
|  | TVA | 10,6% | 10,1% | 10,0% | 10,3% | 10,4% | 10,4% |
|  | Accize | 2,9% | 3,4% | 3,1% | 3,4% | 2,7% | 2,8% |
|  | Taxe asupra comerțului exterior | 1,0% | 0,9% | 0,7% | 0,8% | 0,8% | 0,8% |
|  | Impozite pe proprietate | 0,3% | 0,3% | 0,2% | 0,2% | 0,2% | 0,2% |
|  | Alte impozite și taxe | 0,8% | 0,8% | 0,7% | 0,7% | 0,6% | 0,6% |
| **Contribuții de asigurări sociale de stat** | | **6,8%** | **7,2%** | **6,9%** | **7,4%** | **7,4%** | **7,4%** |
| **Prime de asigurări obligatorii de asistență medicală** | | **2,3%** | **2,5%** | **2,4%** | **2,6%** | **2,6%** | **2,6%** |
| **Alte venituri** | | **1,6%** | **1,6%** | **1,4%** | **1,4%** | **1,3%** | **1,3%** |
| **Granturi** | | **1,7%** | **1,8%** | **0,7%** | **0,4%** | **0,4%** | **0,3%** |
| *PIB, informativ (mil.lei)* | | *274 500,0* | *300 400,0* | *342 100,0* | *358 700,0* | *392 800,0* | *429 100,0* |

*Sursa: Ministerul Finanțelor*

## Impozitele și taxele reprezintă partea majoră din veniturile bugetului public național, constituind în anii 2025-2027 circa 63 % din totalul veniturilor, preponderent din contul încasărilor din impozite și taxe pe mărfuri și servicii. Pe termen mediu această grupă de venituri va crește cu un ritm mediu anual de 8,3 la sută.

## Contribuțiile de asigurări sociale și medicale pe perioada de prognoză în totalul veniturilor vor crește până la 31,6 % în 2027 față de 30,9 % în 2025 ca urmarea a creșterii fondului de remunerare a muncii pe termen mediu cu circa 10 la sută.

Pentru perioada 2025-2027 se estimează o reducere a debursării granturilor externe în totalul veniturilor de la 1,2 % până la 0,8 %.

Totodată, obținerea de către Republica Moldova a statutului de țară-candidată pentru aderarea la UE va oferi oportunități de accesare a fondurilor de preaderare, astfel încât aceste prognoze ar putea suferi schimbări, însă, actualmente, granturile sunt estimate din acordurile existente.

**C. Cheltuieli**

**Prioritățile politicii cheltuielilor pe termen mediu**

Pe termen mediu eforturile Guvernului continuă să fie îndreptate spre consolidarea stabilității și a sustenabilității finanțelor publice, asigurarea disciplinei bugetar-fiscale și a transparenței bugetare. Prioritățile în domeniul cheltuielilor publice sunt următoarele:

1. consolidarea capacităților autorităților publice centrale în scopul asigurării activităților care derivă din Planul național de acțiuni pentru aderarea Republicii Moldova la UE pentru anii 2024 - 2027;
2. gestionarea prudentă și utilizarea eficientă a resurselor publice în condițiile constrângerilor bugetare;
3. susținerea programelor de cheltuieli din domeniile economiei naționale în scopul impulsionării dezvoltării întreprinderilor mici și mijlocii, al susținerii producătorilor agricoli etc.;
4. susținerea programelor din domeniul protecției sociale, eficientizarea și reorganizarea sistemului de asigurări sociale;
5. susținerea domeniului ocrotirii sănătății prin dezvoltarea bazei tehnico-materiale a instituțiilor medico-sanitare;
6. implementarea reformelor structurale în conformitate cu măsurile adoptate în Strategia de reformă a administrației publice din Republica Moldova, în concordanță cu resursele bugetare disponibile.

Cu referire la cheltuielile de personal în sectorul bugetar, prioritățile sunt direcționate către raționalizarea acestora, în condițiile constrângerilor financiare, care au un caracter persistent. În acest sens, revizuirea sistemului de salarizare reprezintă un obiectiv esențial pe termen mediu, necesar a fi realizat pentru atingerea obiectivelor strategice setate.

Astfel, în corespundere cu documentele de planificare strategică, pe termen mediu se impun următoarele acțiuni:

1. realizarea evaluării comprehensive a actualului sistem unitar de salarizare în sectorul bugetar, ținând cont de intervențiile și de măsurile de politică salarială implementate în perioada 2023-2024;
2. reierarhizarea grilei unice de salarizare aplicabile în cadrul sistemului unitar de salarizare, ca rezultat al procesului de reevaluarea a funcțiilor, în scopul identificării și eliminării discrepanțelor existente;
3. revizuirea și perfecționarea etapizată a cadrului normativ primar și secundar aferent sistemului unitar de salarizare în sectorul bugetar;
4. definitivarea dezvoltării sistemelor informaţionale de evidenţă a indicatorilor bugetari la componenta cheltuieli de personal, capabile să asigure realizarea diferitor scenarii şi modele de intervenţie pe termen mediu în procesul de prognozare şi de planificare a cheltuielilor de personal;
5. dezvoltarea unor proceduri de planificare a fondului de remunerare a muncii, bazate pe performanţă, echitate, nediscriminare şi control al riscurilor, în strânsă corelare cu procesul general de planificare bugetară;
6. dezvoltarea continuă a mecanismelor de monitorizare a unităţilor de personal corelate cu procesele de planificare a fondului de salarizare a autorităţilor publice.

Adițional pentru asigurarea unei creșteri sustenabile a salariilor angajaților din sectorul bugetar se propune indexarea anuală a valorilor de referință utilizate la calcularea salariilor, în corelare cu nivelul prognozat al inflației, ceea ce în perspectivă va asigura eliminarea treptată a valorilor de referință derogatorii. Totodată, un element esențial în procesul dat îl va reprezenta unificarea și consolidarea numărului valorilor de referință care urmează a fi raportat la nivelul de responsabilitate și la specificul de activitate al unor categorii de instituții bugetare.

În același timp, în scopul protejării de către stat a salariaților din unitățile bugetare cu venituri mici, în contextul reexaminării cuantumul salariului minim pe țară, în funcție de situația economică și de posibilitățile financiare se planifică continuarea asigurării plăților compensatorii persoanelor a căror salariu lunar, calculat pentru o funcție cu durata normală a timpului de muncă, va fi mai mic decât cuantumul salariului minim stabilit.

**Prognoza cheltuielilor pe termen mediu: 2024-2027**

***Cheltuielile bugetului public național în anul 2024***

În anul 2024 cheltuielile bugetului public național se estimează la suma de   
122 962 mil. lei, cu o majorare în valoare nominală de 5 091 mil. lei sau cu 4,3 % față de anul 2023. De asemenea, se estimează micșorarea ponderii acestora în PIB cu 3,3 p.p. și va constitui 35,9 %.

Sub aspect economic, ponderea cea mai mare în totalul cheltuielilor, la fel ca în anii precedenți, o reprezintă cheltuielile pentru prestații sociale, care vor constitui circa 36,2 %, estimându-se la suma de 44 496 mil. lei (13,0 % din PIB), cu o majorare de 920 mil. lei față de anul 2023. Creșterea acestor cheltuieli se atestă în mare parte în rezultatul majorării cuantumului prestațiilor sociale și a numărului de beneficiari, în special a prestațiilor aferente dreptului la pensie pentru limită de vârstă.

Pentru anul 2024 se estimează majorarea cheltuielilor de personal atât în valoare nominală, cât și ca pondere în PIB și vor constitui respectiv 27 549 mil. lei și 8,1 % din PIB, cu o majorare de 3 145 mil. lei față de anul 2023. Majorarea respectivă este determinată de implementarea măsurilor noi de politici salariale în sectorul bugetar începând cu 1 ianuarie 2024.

Cheltuielile pentru bunuri și servicii se vor majora cu 2 044 mil. lei, sau cu 10,1 %, și se estimează la suma de 22 339 mil. lei (6,5 % din PIB).

Cheltuielile aferente dobânzilor vor înregistra o micșorare comparativ cu anul 2023 și se estimează la suma de 5 280 mil. lei (1,5 % din PIB), cu o micșorare de 156 mil. lei. Din suma totală a dobânzilor, circa 55 % se estimează dobânzile aferente datoriei interne. Micșorarea dobânzilor se datorează micșorării, față de cu anul 2023, a ratelor la VMS emise pe piața primară.

Cheltuielile capitale în anul 2024 se estimează la suma de 10 532 mil. lei, fiind în descreștere față de anul 2023 cu 1 379 mil. lei.

**Prognoza cheltuielilor pentru perioada 2025-2027**

Pe termen mediu, cheltuielile bugetare ar putea să aibă o creștere mai mică față de cea din anii precedenți. Se preconizează că în perioada 2025-2027 cheltuielile vor avea o pondere medie de aproximativ 34,8 % în PIB în anul 2027, față de 37,7 % în PIB, estimate pentru 2024.

Pentru perioada respectivă, cheltuielile bugetare se prognozează să înregistreze o creștere de la 4,7 % în anul 2025 față de anul 2024 până la 8,2 % în anul 2027 comparativ cu anul 2026.

Cheltuielile pentru investiții capitale vor avea un ritm de creștere mai mic decât cheltuielile recurente. Totodată, aceste estimări ar putea fi revizuite în contextul oportunităților de aplicare la fondurile partenerilor de dezvoltare, în special la fondurile europene de preaderare.

Plățile pentru serviciul aferent datoriei de stat au evoluție oscilantă, în contextul evoluțiilor macroeconomice și a piețelor financiare, ajungând până la 1,4 la sută raportat la PIB pentru perioada 2025-2027. În secțiunea D a acestui capitol datele sunt relatate detaliat.

**Cheltuieli de personal**

În materie de politici salariale sectorul bugetar continuă să dețină rolul unui mare angajator, cu implicații în toate domeniile de activitate, ocupând o pondere semnificativă din totalul personalului care furnizează servicii de educație, sănătate, protecție socială, ordine, apărare și securitate a statului etc. Prin urmare, atragerea și menținerea personalului competent în sectorul bugetar este o miză esențială a sistemului de salarizare, iar obiectivele principale ale procesului de salarizare din sectorul bugetar vizează asigurarea unor salarii echitabile, competitive și sustenabile fiscal.

*Tendințe recente*

Politica salarială pe termen mediu are ca obiectiv de bază fortificarea cadrului legislativ și normativ în domeniu, în scopul perfecționării și eficientizării sistemului de salarizare, menit să asigure o creștere continuă a salariilor angajaților, corelată cu ritmul de creștere a productivității muncii și cu consolidarea potențialului cadrelor. Adițional, menținerea unui nivel competitiv a sistemului salarial din sectorul bugetar cu sectorul privat la fel devine un obiectiv esențial de planificare pe termen mediu, în scopul neadmiterii unor discrepanțe salariale evidente dintre cele două domenii de activitate.

În perioada 2023-2024 au fost asigurate majorările salariale în conformitate cu obligațiile asumate de Guvern prin implementarea prevederilor Legii nr. 270/2018 privind sistemul unitar de salarizare în sectorul bugetar, precum și a cadrului normativ aferent. Nivelul înalt al cheltuielilor de personal și provocările sistemului de salarizare solicită monitorizarea și controlul strict în procesul de planificare, pentru sporirea transparenței acestora.

Revizuirea sistemului de salarizare este dictată și de necesitatea asigurării unui nivel echitabil de remunerare pentru categoriile de personal care îndeplinesc aceleași atribuții, care să fie orientat spre rezultate finale ale activității și performanță angajaților, totodată, diminuând discrepanța majoră existentă în prezent între diverse categorii de angajați.

Evoluția cheltuielilor de personal în anii 2023-2027, precum și numărul unităților de personal se prezintă în diagramele de mai jos:

|  |  |
| --- | --- |
| **Figura 4. Evoluția cheltuielilor de personal**  **în anii 2025-2027** | **Figura 5. Evoluția numărului de unități în sectorul bugetar și a cheltuielilor de personal medii lunare per unitate** |
|  |  |
| *Figura 4. Sursa: Ministerul Finanțelor* | *Figura 5. Sursa: Ministerul Finanțelor* |

Raportul maximal al cheltuielilor de personal în PIB se înregistrează în anul 2024 cu 8,10%. Pentru anii 2025-2027 se prognozează că aceste cheltuieli vor atinge nivelul de 8,03% în anul 2025, 7,74% în anul 2026 și 7,70% în anul 2027. Ponderea cheltuielilor de personal în totalul cheltuielilor publice BPN pe termen mediu se estimează a se încadra în intervalul de la 22,2% în anul 2025 până la 22,1 % în anul 2027. Se menționează că în anul curent indicele respectiv este de 22,40% .

În valori nominale volumul total al cheltuielilor de personal se planifică în creștere de la 27 548,9 mil lei, aprobat în anul curent, până la 33 040,6 mil lei în anul 2027.

Un alt element esențial al sistemului de salarizare în sectorul bugetar este reprezentat de monitorizarea strictă a numărului de unități de personal, în corelare cu fondul de remunerare prognozat. În contextul nivelului de executare în anul 2024 a numărului unităților de personal, în perioada 2023-2027 se atestă o descreștere a indicelui respectiv. Astfel, pentru anii 2025-2027 se planifică o micșorare cu circa 1,8 mii (posturi) în sectorul bugetar (indice executat la 31.05.24) comparativ cu numărul de posturi aprobate pentru anul 2024.

Se menționează că estimarea evoluției numărului unităților de personal pentru anii 2025-2027 a fost realizată ținând cont de nivelul atestat al unităților de personal pentru anul în curs.

Majorarea cheltuielilor de personal pentru perioada 2025-2027 a determinat concomitent și majorarea cheltuielilor de personal executate în medie per unitate. Astfel, dacă pentru anul 2024 cheltuielile medii lunare per unitate se înregistrează la nivel de 13,5 mii lei, pentru anii 2025-2027 cheltuielile medii lunare per unitate vor crește până la nivelul de 14,2 mii lei lunar în 2025, 15,0 mii lei lunar în 2026 și 16,3 mii lei lunar în 2027 pentru o unitate de personal.

**Prioritățile politicii cheltuielilor pe sectoare**

Principalele măsuri/acțiuni pe sectoare planificate în perioada anilor 2025-2027 sunt prezentate în continuare.

***Servicii generale de stat (01)***

Principalele obiective în cadrul acestui sector sunt buna guvernare, creșterea eficacității și a responsabilității, finanțe publice sustenabile, dezvoltarea socioeconomică, avansarea proceselor de integrare a țării.

În spiritul acestor obiective, Guvernul țintește implementarea unei strategii ambițioase de reformă a administraţiei publice pentru anii 2023-2030.

Reforma administrației publice centrale, menită să îmbunătăţească calitatea administraţiei publice la toate nivelurile în conformitate cu rigorile UE, este una dintre prioritățile recunoscute și asumate de către Guvernul Republicii Moldova, iar implementarea acesteia este considerată o precondiție pentru realizarea tuturor reformelor cu urmări directe asupra cetățenilor, care vizează interesul public, soluționarea promptă a situațiilor de urgență.

*Principalele măsuri și acțiuni planificate în perioada 2025-2027:*

* + - * dezvoltarea serviciilor publice prin intermediul reformei administrației publice;
      * coordonarea și monitorizarea activităților de integrare europeană la nivel național;
      * consolidarea instituțională și financiară a autorităților localeprin acordarea stimulentelor financiare (dezvoltarea infrastructurii și sporuri salariale) în cadrul procesului de amalgamare voluntară a unităților administrativ-teritoriale de nivelul întâi;
      * creşterea calităţii şi accesibilităţii serviciilor publice, digitalizării acestora în direcția adaptării serviciilor publice la nevoile cetățenilor;
      * optimizarea procesului de votare prin implementarea noilor tehnologii, inclusiv a votului prin corespondență;
      * prelucrarea, analiza și diseminarea rezultatelor recensământului populației și al locuințelor din 2024;
      * consolidarea încrederii între ambele maluri ale Nistrului prin dezvoltarea și modernizarea infrastructurii din raioanele de est și din Zona de Securitate;
      * asigurarea completării rezervelor de stat și de mobilizare;
      * susținerea diasporei prin diferite activități și proiecte;
      * gestionarea situațiilor imprevizibile/excepționale;
      * susținerea financiară a unităților administrativ-teritoriale.

***Afaceri externe (02)***

Republica Moldova, corelat statutului de candidat la aderarea în UE, parcurge o următoare etapă complexă în cadrul procesului de asociere prin lansarea negocierii și accederea Moldovei la UE. În continuare, o atenție sporită urmează a fi acordată procesului de ajustare a legislației naționale la acquis-ul UE.

*Principalele măsuri și acțiuni planificate în perioada anilor 2025-2027:*

* consolidarea capacităților administrației publice în ceea ce privește dimensiunea de integrare europeană;
* implementarea angajamentelor ce țin de procesul de accedere la UE și procesul de armonizare a legislației naționale la acquis-ul UE în domeniul politic și de securitate;
* asigurarea și consolidarea prezenței diplomatice a Republicii Moldova peste hotare pentru promovarea intereselor statului nostru, inclusiv a celor economice și comerciale;
* satisfacerea necesităților cetățenilor Republicii Moldova aflați peste hotare prin asigurarea bunei funcționări a serviciilor diplomatice și a celor consulare;
* reprezentarea Republicii Moldova în organizațiile internaționale, inclusiv prin asigurarea angajamentelor financiare în cadrul acestora.

***Apărare națională (05)***

În contextul provocărilor și amenințărilor mediului actual de securitate regional și internațional, Republica Moldova are nevoie de o armată modernă, mobilă și profesionistă.

Astfel, Guvernul va continua să desfășoare un proces de transformare graduală, în măsură să poată genera capabilități militare necesare pentru asigurarea apărării naționale, pentru participarea la misiuni și la operații internaționale și pentru acordarea sprijinului autorităților civile.

*Principalele măsuri și acțiuni planificate pentru anii 2025-2027:*

* ̵implementarea și eficientizarea procesului de planificare a apărării la nivel instituțional;
* asigurarea procesului de modernizare și transformare a capabilităților militare;
* creșterea calității vieții și îmbunătățirea condițiilor de serviciu ale militarilor;
* menținerea și creșterea contribuției în operații și misiuni naționale și internaționale;
* consolidarea, valorificarea și identificarea domeniilor noi de cooperare pe linie bilaterală și cu organizațiile internaționale;
* asigurarea achizițiilor multianuale de echipamente militare și modernizarea infrastructurii.

***Ordine publică și securitate națională (06)***

În scopul sporirii ordinii și securității publice, eforturile Guvernului vor fi focalizate prin adaptarea politicilor și prin crearea instrumentelor de răspuns la amenințările externe și interne, în scopul promovării stabilității și securității naționale și regionale. Asigurarea și fortificarea capacităților instituțiilor din domeniul ordinii publice și securității naționale este o prioritate fundamentală a statului.

*Principalele măsuri și acțiuni planificate în perioada anilor 2025-2027:*

* fortificarea sistemului de ordine și securitate publică în vederea asigurării unui răspuns profesionist, eficient și rapid la provocările specifice;
* eficientizarea activităților de coordonare și efectuare a supravegherii la frontiera de stat;
* asigurarea mentenanței și dezvoltarea sistemelor informaționale pentru instituțiile din domeniul afacerilor interne;
* integrarea echipelor Republicii Moldova la Mecanismul de Protecție Civilă al Uniunii Europene;
* consolidarea capacităților instituționale de a răspunde prompt și adecvat la situațiile de criză.

***Justiție (07)***

Asigurarea unui sistem de justiție independent și transparent, precum și dezvoltarea instituțiilor care gravitează spre realizarea sarcinilor de asigurare a unei justiții echitabile, eficiente și de calitate constituie un principiu de bază al statului de drept.

Pentru Guvernul Republicii Moldova, îmbunătățirea sectorului justiției a fost și rămâne o prioritate majoră, care are o importanță fundamentală pentru întreaga societate și constituie o condiție esențială pentru dezvoltarea unei societăți democratice în care supremația legii și respectarea drepturilor și libertăților omului reprezintă valori supreme garantate.

*Principalele măsuri și acțiuni planificate în perioada anilor 2025-2027:*

* asigurarea funcționalității membrilor organelor colegiale ale profesiilor conexe sistemului justiției;
* consolidarea mecanismului de acordare a asistenței juridice garantate de stat;
* asigurarea mentenanței și dezvoltarea sistemelor informaționale pentru instituțiile din domeniul justiției;
* continuarea procesului de evaluare externă a judecătorilor și a procurorilor;
* constituirea și asigurarea funcționalității colegiilor specializate;
* sporirea continuă a calității formării inițiale a candidaților la funcții de judecător și procuror.

***Penitenciare (08)***

Sistemul penitenciar reprezintă un sistem de reeducare și resocializare, prin care statul asigură respectarea drepturilor și libertăților fundamentale ale persoanelor private de libertate și implementarea legislației execuțional-penale naționale și internaționale.

Rolul specific al instituțiilor penitenciare este de a pune în executare pedepsele și măsurile privative de libertate într-un mod eficient, care ar contribui la sporirea siguranței societății și ar preveni recidiva.

*Principalele măsuri și acțiuni planificate în perioada 2025-2027:*

* instituirea unui sistem progresiv și individualizat de executare a pedepselor penale privative și neprivative de libertate;
* garantarea ordinii și siguranței în sistemul penitenciar prin consolidarea capacităților de dotare cu mijloace speciale de apărare și echipament;
* îmbunătățirea condițiilor de detenție pentru condamnați conform standardelor internaționale și modernizarea infrastructurii sistemului administrației penitenciare, asigurându-se implementarea Proiectului „Construcția penitenciarului din Chișinău”, care are drept scop înlocuirea Penitenciarului nr.13, care se află într-o stare degradată;
* acordarea serviciilor medicale de calitate pentru persoanele private de libertate și îmbunătățirea hranei/meniurilor zilnice.

***Servicii economice generale (09)***

Prin acest domeniu se urmărește îmbunătățirea mediului de afaceri, îmbunătățirea infrastructurii economice, orientarea spre transformarea digitală, precum și sprijinirea agriculturii și dezvoltării rurale, cu scopul de a stimula dezvoltarea economică și bunăstarea cetățenilor.

Susținerea dezvoltării sectorului privat este unul dintre obiectivele fundamentale ale Guvernului, înscrise în principalele documente de dezvoltare strategică a țării. Respectiv, scopul este de a dezvolta politici care să permită creșterea investițiilor în afaceri, în special în sectorul producției și în serviciile cu valoare adăugată. În vederea susținerii întreprinderilor cu potențial de export, Guvernul își propune să implementeze și să dezvolte noi programe cu sprijinul partenerilor de dezvoltare. De asemenea, pe agenda Guvernului se află și subvenționarea locurilor de muncă, prin care se va contribui la creșterea economică.

*Principalele măsuri și acțiuni planificate pentru anii 2025-2027:*

* îmbunătățirea cadrului normativ de reglementare a activității întreprinderilor mici și mijlocii (IMM), îmbunătățirea culturii și abilităților antreprenoriale, sporirea accesului întreprinderilor la resurse financiare împrumutate, dezvoltarea regională și specializarea inteligentă, crearea locurilor de muncă, stimularea antreprenorialului feminin și promovarea implicării tinerilor în afaceri, investirea remitențelor și reducerea fenomenului migraționist, dezvoltarea durabilă și economia verde, promovarea și facilitarea activităților de turism, precum și promovarea internaționalizării IMM;
* programul de retehnologizare a întreprinderilor mici și mijlocii, precum și integrarea de soluții tehnologice moderne și implementarea măsurilor de eficiență energetică a IMM;
* programul de subvenționare a locurilor de muncă, pentru susținerea angajării în câmpul muncii a persoanelor cu dizabilități și a persoanelor aflate în șomaj;
* Proiectul „Înregistrarea și evaluarea funciară” pentru delimitarea terenurilor proprietate publică, definitivarea înregistrării primare masive a bunurilor imobile proprietate privată, evaluarea și reevaluarea bunurilor în scopul impozitării;
* Proiectul „Competitivitatea întreprinderilor micro, mici și mijlocii (ÎMMM)” – pentru consolidarea capacității Fondului de garantare a creditelor, eficientizarea serviciilor de afaceri prin digitalizare, creșterea competitivității la export a întreprinderilor micro, mici și mijlocii.

***Agricultura (10)***

Agricultura în Republica Moldova este o activitate volatilă și foarte expusă riscurilor, fiind susceptibilă la factorii naturali, cum ar fi înghețurile, inundațiile, secetele, eroziunile și căderile de grindină. Reducerea dependenței de astfel de fenomene este o provocare majoră pe termen mediu și lung în acest sector.

*Principalele măsuri și acțiuni planificate pentru anii 2025-2027:*

* acordarea subvențiilor producătorilor agricoli prin intermediul Fondului național de dezvoltare a agriculturii și mediului rural pentru domeniile strategice ale sectorului, inclusiv pentru creșterea competitivității sectorului agroindustrial, asigurarea gestionării durabile a resurselor naturale, îmbunătățirea nivelului de trai și de muncă în mediul rural, acordarea subvențiilor în avans pentru proiectele start-up, acordarea subvențiilor în avans pentru dezvoltarea locală prin intermediul programului LEADER;
* extinderea suprafețelor cu vegetație forestieră în cadrul Programului național de împădurire;
* implementarea măsurilor aferente Proiectului „Investiții pentru guvernanță, creștere și reziliență în agricultură” pentru îmbunătățirea furnizării de servicii agricole publice, stimularea dezvoltării orientate spre piață pentru beneficiari, stimularea dezvoltării subsectoarelor care înregistrează performanțe insuficiente prin acordarea de granturi investiționale coparticipative beneficiarilor eligibili (în special producerea produselor lactate), reabilitarea și evaluarea infrastructurii de irigare și sporirea rezilienței beneficiarilor, în caz de situație de criză sau urgență;
* acordarea granturilor producătorilor agricoli și grupurilor de producători cu suportul Proiectului „Agricultura competitivă”, care presupune îmbunătățirea managementului siguranței alimentare, îmbunătățirea potențialului de acces pe piață, precum și crearea condițiilor pentru gestionarea subproduselor de origine animală nedestinate consumului uman (înființarea fabricii de procesare a reziduurilor animaliere);
* acordarea de granturi pentru proiecte de infrastructură, pentru măsuri de adaptare la schimbările climatice, înființarea și reabilitarea perdelelor de protecție și a învelișurilor de ierburi, credite cu porțiuni de grant pentru întreprinderile micro, mici și mijlocii, tinerilor antreprenori și femeilor din mediul rural prin intermediul Programului de reziliență rurală și a Proiectului „Îmbunătățirea capacităților întru transformarea zonei rurale” (IFAD);
* susținerea producătorilor agricoli în domeniul horticulturii, prin acordarea de împrumuturi în condiții mai avantajoase, prin intermediul Proiectului „Livada Moldovei”;
* programe de finanțare, inclusiv prin leasing, prin intermediul Proiectului „Modernizarea tehnicii agricole și echipamentului postrecoltare” care este destinat agricultorilor (întreprinderi agricole mici şi mijlocii) ce doresc să efectueze investiții în vederea îmbunătățirii productivității agricole prin intermediul mașinilor agricole și echipamentelor postrecoltare.

***Sectorul energetic (11)***

Sectorul energetic are un rol important din punct de vedere strategic, politicile actuale fiind orientate spre dezvoltarea unui sector sustenabil și durabil, asigurarea securității energetice, prin integrarea pe piața energetică a UE, implementarea proiectelor de infrastructură transfrontalieră, diversificarea surselor de furnizare, creșterea electrificării, valorificarea surselor interne de generare a energiei, stabilirea unor mecanisme de sprijin și promovarea creării și utilizării energiei regenerabile.

*Principalele măsuri și acțiuni* *planificate pentru anii 2025-2027*:

* prevenirea și atenuarea potențialelor crize energetice, inclusiv prin asigurarea achiziției și a stocurilor strategice de gaze naturale și diversificarea surselor de aprovizionare cu energie electrică;
* asigurarea securității energetice prin interconectarea sistemului electroenergetic al Republicii Moldova și României (continuarea construcției liniei electrice Vulcănești-Chișinău și inițierea noii interconexiuni prin intermediul LEA 400 kV Bălți-Suceava);
* diversificarea surselor și căilor de aprovizionare cu gaze naturale și crearea unei previzibilități și stabilități pentru funcționarea economiei naționale;
* îmbunătățirea eficienței energetice și reducerea consumului de energie în clădirile publice, inclusiv pentru 10 instituții spitalicești în prima etapă;
* implementarea mecanismelor și promovarea securității, a durabilității și a eficienței energetice prin continuarea programului de vouchere pentru electrocasnice și a programului de modernizare a sistemului intern de distribuție a agentului termic pentru încălzire și alimentare cu apă caldă menajeră;
* promovarea utilizării surselor regenerabile prin instalarea sistemelor fotovoltaice deținute de către consumatorii casnici;
* creșterea eficienței sistemelor termoenergetice, prin modernizarea rețelelor termice și a capacităților de cogenerare în municipiul Chișinău;
* instalarea punctelor termice individuale și a sistemelor de distribuție a agentului termic în blocurile locative din municipiul Bălți.

***Transporturi (13)***

O prioritate majoră de dezvoltare a sectorului real al economiei este dezvoltarea continuă a sistemului de transporturi și infrastructură, cu o creștere treptată a rețelei de drumuri în stare bună. Calitatea infrastructurii de transport este pe larg percepută ca o componentă importantă a competitivității şi a mediului de afaceri în general şi, prin urmare, reprezintă un factor important în atragerea investițiilor şi în asigurarea competitivității exporturilor. În perspectivă, în urma instituirii Zonei de Liber Schimb Aprofundat şi Cuprinzător între Republica Moldova şi UE, infrastructura rutieră este indispensabilă pentru valorificarea potențialului de export al producătorilor autohtoni.

*Principalele măsuri și acțiuni în acest sens pentru anii 2025-2027:*

* reparația şi întreținerea corespunzătoare a rețelei de drumuri publice prin intermediul finanțării din fondul rutier și aducerea acestora în stare bună;
* reabilitarea drumurilor naționale și regionale, inclusiv construcția drumului de ocolire a orașului Vulcănești, reabilitarea sectoarelor de drum R33 Hîncești – Leova – Cahul, drumului M5 frontiera cu Ucraina – Criva – Bălți – Chișinău – Tiraspol, drumului M1 frontiera cu România – Leușeni – Chișinău – Dubăsari;
* reabilitarea/consolidarea și construcția podurilor rutiere de frontieră peste râul Prut;
* implementarea proiectelor investiționale pentru infrastructura feroviară și materialul rulant prin reabilitarea a 400,0 km de cale ferată;
* reabilitarea tronsonului de cale ferată Bender – Căușeni – Basarabeasca – Etulia – Giurgiulești;
* consolidarea și construirea podurilor rutiere de frontieră peste râul Prut în scopul îmbunătățirii conectivității între Republica Moldova și România (Ungheni – Ungheni, Leova –Bumbăta, Leușeni – Albița; Cahul – Oancea; Sculeni – Sculeni);
* reabilitarea și construirea drumurilor publice naționale în scopul creșterii cu 7 %, a drumurilor naționale îmbunătățite și transferate la categoria de drumuri în stare „bună” și „foarte bună”.

***Comunicații (14)***

Sectorul comunicațiilor are un rol important din punct de vedere strategic, politicile actuale fiind orientate spre dezvoltarea unui sector sustenabil și durabil, asigurarea prestării unor servicii de calitate și rapide. Dezvoltarea sectorului comunicațiilor exercită o influență pozitivă asupra productivității muncii în întreaga economie, sporește eficiența administrației publice şi face serviciile publice mult mai orientate spre cetățean.

*Principalele măsuri și acțiuni planificate pentru anii 2025-2027:*

* asigurarea funcționalității infrastructurii de televiziune digitală terestră Multiplex A, cu acces gratuit pentru populație;
* acoperirea cheltuielilor ce țin de oferirea serviciilor poștale gratuite pentru nevăzători și prizonierii de război.

***Turism (15)***

Sectorul turismului are un rol important din punct de vedere economic, urmând a fi implementate măsuri pentru consolidarea produsului turistic conform ofertei unice de țară bazat pe tipurile de turism ce pot fi dezvoltate în Republica Moldova, cum ar fi turismul de experiență, rural, agroturistic și de aventură ușoară, dezvoltarea turismului în ariile naturale protejate, pentru valorificarea patrimoniului național natural și creșterea veniturilor administrațiilor respective din serviciile de turism.

*Principalele măsuri și acțiuni planificate pentru anii 2025-2027:*

* asigurarea funcționării I.P. Oficiul Național al Turismului, care va implementa politicile în domeniul turismului;
* alocarea mijloacelor în vederea dezvoltării turismului, prin crearea și administrarea zonelor turistice naționale și a produselor turistice;
* modernizarea și dotarea muzeelor de istorie și etnografie din municipiile Bălți și Soroca.

***Educație (21)***

Educația reprezintă o prioritate națională, factorul de bază în crearea și transmiterea de noi cunoștințe și valori general-umane în dezvoltarea capitalului uman, în formarea conștiinței și identității naționale, în promovarea aspirațiilor de integrare europeană cu rol primordial în crearea premiselor pentru dezvoltarea umană durabilă și edificarea unei societăți bazate pe cunoaștere.

În același timp, tendințele demografice negative generează probleme de supradimensionare a rețelei de instituții de învățământ, ceea ce duce la utilizarea ineficientă a resurselor și nu permite realizarea investițiilor în modernizarea și dotarea școlilor.

*Principalele măsuri și acțiuni planificate în perioada 2025-2027:*

* dezvoltarea sistemului de educație timpurie, creșterea calității și a accesului echitabil pentru copii la servicii de educație antepreșcolară și învățământ preșcolar, inclusiv al persoanelor cu nevoi speciale;
* modernizarea proceselor de formare inițială și continuă a cadrelor didactice și manageriale prin consolidarea capacităților Institutului National pentru Educație și Leadership;
* dezvoltarea sistemului de învățământ primar și secundar general prin creșterea rețelei școlilor model;
* modernizarea infrastructurii în instituțiile de învățământ general și asigurarea condițiilor necesare de igienă și sanitație;
* asigurarea copiilor și elevilor din instituțiile de învățământ cu alimentație;
* asigurarea elevilor cu manuale noi care să corespundă curriculumului școlar;
* sprijinirea programelor pentru dezvoltarea competențelor de comunicare în limba română ale copiilor din instituțiile cu instruire în limbile minorităților naționale;
* asigurarea incluziunii persoanelor cu nevoi speciale (dizabilități fizice și senzoriale: auz și văz);
* promovarea inițiativelor pentru modernizarea și eficientizarea învățământului profesional tehnic, cu implicarea angajatorilor și a mediului de afaceri, în scopul oferirii absolvenților a unei pregătiri mai bune pentru piața muncii și pentru o carieră de succes, inclusiv dezvoltarea învățământului dual;
* dezvoltarea sistemului de învățământ superior pentru pregătirea specialiștilor în domeniile prioritare dezvoltării societății și racordarea la cerințele pieței muncii, promovarea internaționalizării învățământului superior și renovarea căminelor studențești.

***Protecție socială (22)***

În vederea creșterii sustenabilității sectorului protecție socială, sunt necesare schimbări structurale axate pe reglementarea mecanismului de acordare a prestațiilor sociale asigurate și neasigurate, implementarea politicilor în domeniul asistenței sociale, în contextul reformei ,,Restart”, pentru sporirea accesului populației la servicii sociale de calitate. Respectiv, pentru anii 2025-2027 se propune implementarea politicilor sociale demarate anterior și implementarea unor politici sociale noi.

Volumul alocațiilor estimate pentru CBTM pentru anii 2025-2027 în sectorul protecție socială constituie 50 109,7 mil. lei, 52 961,0 mil. lei și, respectiv, 56 153,6 mil. lei,   
cu 3831,7 mil. lei (108,2%), 3675,0 mil. lei (107,5%) și, respectiv, 3748,6 mil. lei (107,2%) mai mult față de volumul cheltuielilor estimat pentru anii 2024-2026, aprobat prin Hotărârea Guvernului nr. 408/2023.

Principalii factori care au influențat majorarea cheltuielilor sunt implementarea reformei sistemului de protecție socială ,,Restart”, precum și politicile care au determinat majorarea alocațiilor/prestațiilor sociale.

*Principalele măsuri și acțiuni planificate în perioada 2025-2027:*

* îmbunătățirea sistemului de asistență socială, inclusiv a prestațiilor sociale pentru a răspunde nevoilor/necesităților categoriilor defavorizate ale populației;
* asigurarea prestării uniforme și echitabile a serviciilor sociale prin intermediul agențiilor teritoriale de asistență socială, inclusiv prin racordarea la standardele minime de calitate și la necesitățile categoriilor defavorizate de populație;
* prevenirea și combaterea violenței față de femei și a violenței în familie;
* promovarea și asigurarea egalității între femei și bărbați;
* digitalizarea serviciilor de asistență socială prestate.

***Știință și inovare (23)***

Cercetarea şi inovarea reprezintă motorul creșterii economice şi generatorul de soluții pentru depășirea provocărilor cu care se confruntă societatea. Gradul de dezvoltare a acestor domenii influențează direct atât competitivitatea economică a unei țări, cât şi nivelul de rezistență al populației față de consecințele schimbărilor prin care trece umanitatea. Respectiv, dezvoltarea sectorului cercetării și inovării este un obiectiv prioritar al Guvernului, ceea ce impune imperativul de dezvoltare a științei, cercetării și inovării.

*Principalele măsuri și acțiuni planificate în perioada 2025-2027:*

* realizarea proiectelor de cercetare în scopul acumulării şi utilizării cunoștințelor noi pentru soluționarea problemelor practice și crearea de noi produse, tehnologii şi servicii;
* asigurarea participării la parteneriatele organizate în cadrul Programului-cadru „Orizont Europa”;
* crearea și asigurarea funcționalității platformei „E-cercetare”;
* aprobarea și implementarea documentului de politici privind dezvoltarea infrastructurii de cercetare.

D. Finanțarea și datoria de stat

Obiectivele de gestionare a datoriei de stat

Obiectivul principal al managementului datoriei de stat este de a asigura necesitățile de finanțare ale soldului (deficitului) bugetului de stat la nivel acceptabil de cheltuieli pe termen mediu și lung, în condițiile limitării riscurilor implicate. În concordanță cu acest obiectiv de politică, acțiunile în perioada 2025-2027 se vor concentra pe:

1) menținerea și dezvoltarea pieței interne a VMS;

2) contractarea împrumuturilor de stat externe, ținând cont de raportul cost-risc;

3) gestionarea riscurilor asociate datoriei de stat.

Tabelul 3.6

Soldul bugetar și sursele de finanțare pentru anii 2022-2027

(% din PIB)

|  | | | **2022** | **2023** | **2024** | **2025** | **2026** | **2027** |
| --- | --- | --- | --- | --- | --- | --- | --- | --- |
| **efectiv** | **efectiv** | **aprobat** | **prognozat** | **prognozat** | **prognozat** |
| **Soldul bugetului de stat** | | | **-3,4** | **-5,4** | **-4,6** | **-3,8** | **-3,4** | **-3,1** |
| Surse de finanțare: | | |  |  |  |  |  |  |
|  | Finanțarea externă netă | | 4,7 | 2,8 | 1,2 | 1,8 | 1,1 | 0,7 |
|  | *din care:* | *Susținerea bugetară* | 3,3 | 3,3 | 2,6 | 1,4 | 0,6 | 0,7 |
|  | *Proiecte finanțate din surse externe* | | 2,2 | 2,4 | 1,7 | 1,5 | 1,5 | 1,1 |
|  | *Rambursarea creditelor externe* | | -0,8 | -2,9 | -3,1 | -1,1 | -1,0 | -1,1 |
|  | Finanțarea internă netă | | -0,1 | 2,1 | 1,3 | 2,6 | 2,4 | 2,2 |
|  | Alte surse de finanțare | | -1,2 | 0,5 | 2,1 | -0,6 | -0,1 | 0,2 |
|  | *din care:* | *participarea în capital* | -2,3 | 0,3 | 0,4 | -0,2 | 0,0 | 0,03 |
| **Total surse de finanțare** | | | **3,4** | **5,4** | **4,6** | **3,8** | **3,4** | **3,1** |

Sursa: Ministerul Finanțelor

Finanțarea externă

Prognozele indică pe termen mediu un declin al finanțării soldului bugetului de stat din surse externe preponderent din cauza reducerii fluxurilor destinate susținerii bugetului. Alocarea surselor externe pentru implementarea proiectelor finanțate din surse externe este estimată în baza proiectelor în proces de implementare conform acordurilor în vigoare și, respective, se prognozează micșorarea acestora în comparație cu anul 2024 de la 1,7% până la 1,1% din PIB. Se estimează că cei mai mari creditori externi ai Guvernului, pe termen mediu, vor rămâne Banca Mondială, Banca Europeană de Investiții, Banca Europeană pentru Reconstrucție și Dezvoltare și Fondul Monetar Internațional etc.

Totodată, există o cerere mare din partea APC în ceea ce privește atragerea împrumuturilor externe, însă care vor fi incluse în buget odată ce acestea vor fi pregătite pentru a fi implementate și în funcție de spațiul fiscal disponibil, precum și de capacitățile de implementare a proiectelor care deja sunt în derulare.

Finanțarea internă

Se estimează că finanțarea internă netă a bugetului de stat pentru perioada 2025-2027 se va majora de la 1,4% din PIB în 2024 până la 2,2% în 2027. Acest fapt reflectă creșterea necesităților de finanțare, ca urmare a reducerii finanțării externe și restabilirea acoperirii necesităților de finanțare a deficitului bugetar din surse interne și urmărește, totodată, diversificarea bazei investiționale pe piața primară a VMS.

În prezent predomină finanțarea internă prin emisiunea de valori mobiliare de stat cu scadența preponderent pe termen scurt. Însă, politica Ministerului Finanțelor este direcționată în continuare spre extinderea maturității valorilor mobiliare de stat și spre dezvoltarea pieței valorilor mobiliare de stat.

Soldul și deservirea datoriei de stat

Pe termen mediu, ponderea datoriei de stat în PIB se va diminua de la 39,0 % la sfârșitul anului 2025 până la 38,3 % la sfârșitul anului 2027. În valori nominale soldul datoriei de stat va înregistra o majorare de la 139 813,6 mil. lei la sfârșitul anului 2025 până la 164 207,8 mil. lei la sfârșitul anului 2027 (tabelul 3.7). Deși în valori nominale datoria de stat va crește, ponderea acesteia în PIB va scădea ușor, indicând o posibilă creștere economică ce permite menținerea sustenabilității datoriei.

Tabelul 3.7

Soldul datoriei de stat pentru anii 2022-2027

(% din PIB)

|  | | | **2022**  **efectiv** | **2023**  **efectiv** | **2024**  **aprobat** | **2025**  **prognozat** | **2026**  **prognozat** | **2027**  **prognozat** |
| --- | --- | --- | --- | --- | --- | --- | --- | --- |
| **Total Soldul datoriei (la sfârșitul anului de gestiune)** | | | **34,5** | **34,6** | **36,7** | **39,0** | **38,9** | **38,3** |
|  | | Datoria externă | 21,9 | 21,4 | 23,7 | 23,5 | 22,2 | 20,7 |
|  |  | Datoria internă | 12,6 | 13,2 | 13,0 | 15,5 | 16,7 | 17,6 |
|  | | |  | (mil. lei) | | | | |
| **Total Soldul datoriei (la sfârșitul anului de gestiune)** | | | **94 660,1** | **104 003,1** | **125 525,7** | **139 813,6** | **152 846,8** | **164 207,8** |
|  |  | Datoria externă | 60 167,7 | 64 337,0 | 80 958,9 | 84 301,9 | 87 141,1 | 88 581,5 |
|  |  | Datoria internă | 34 492,4 | 39 666,1 | 44 566,8 | 55 511,7 | 65 705,7 | 75 626,3 |

***Sursa:*** *Ministerul Finanțelor*

Din calculele prezentate se evidențiază că datoria de stat este prognozată la un nivel sustenabil pentru economia națională. În vederea monitorizării sustenabilității datoriei şi reducerii riscurilor asociate, Ministerul Finanțelor elaborează anual Programul „Managementul datoriei de stat pe termen mediu”. Acest program definește strategia de finanțare a soldului (deficitului) bugetului de stat și identifică factorii de cost și risc aferenți posibilelor schimbări ale condițiilor de piață și necesităților de finanțare. Printre măsurile incluse se numără menținerea sub control a riscului de refinanțare prin extinderea scadențelor VMS, reducerea riscului valutar prin creșterea ponderii datoriei interne în totalul datoriei de stat și creșterea ponderii datoriei de stat cu dobândă fixă.

Se estimează că serviciul aferent datoriei de stat va crește în comparație cu ultimii ani și va ajunge de până la 1,4 % din PIB pe parcursul anilor 2025-2027. În această perioadă, pentru serviciul datoriei de stat externe se preconizează a se utiliza mijloace în sumă de 6 957,7 mil. lei, iar pentru serviciul datoriei de stat interne – 8 747,5 mil. lei. Pentru perioada 2025-2027, cheltuielile pentru serviciul datoriei de stat interne se prognozează a fi majorate în comparație cu anul 2024, datorită majorării soldului datoriei de stat interne în această perioadă. La calcularea serviciului datoriei de stat interne a fost estimată majorarea ratei medii ponderate a dobânzii până la 5,0 % în anul 2027. Cheltuielile pentru serviciul datoriei de stat externe pe parcursul anilor 2025-2027 au o evoluție ascendentă, fiind condiționată de prognoza ratelor Euribor 6m și a ratei drepturilor speciale de tragere (DST) pe piața internațională, precum și de majorarea soldului datoriei de stat externe. Totodată, este de menționat faptul că rata medie a dobânzii pentru împrumuturile de stat externe s-a majorat de la 0,7 % în anul 2022 la 2,0 % în anul 2023.

Tabelul 3.8

Serviciul datoriei de stat în anii 2022-2027

(% din PIB)

|  |  |  |  |  |  |  |  |
| --- | --- | --- | --- | --- | --- | --- | --- |
|  | | **2022** | **2023** | **2024** | **2025** | **2026** | **2027** |
| **efectiv** | **efectiv** | **aprobat** | **prognozat** | **prognozat** | **prognozat** |
| **Total serviciul datoriei de stat** | | **1,0** | **1,8** | **1,5** | **1,3** | **1,4** | **1,4** |
|  | Datoria externă | 0,2 | 0,5 | 0,7 | 0,6 | 0,6 | 0,6 |
|  | Datoria internă | 0,8 | 1,3 | 0,8 | 0,7 | 0,8 | 0,8 |
| ***Sursa:*** *Ministerul Finanțelor* | | | | | | | |

Garanțiile de stat

Pe termen mediu se estimează că soldul garanțiilor de stat interne va fi egal cu soldul garanțiilor emise pentru creditele ipotecare în cadrul Programului „Prima casă”, a căror sold nu va depăși 2 500,0 mil. lei. Emiterea garanțiilor de stat externe pentru perioada 2025-2027 nu se preconizează.

Recreditarea de stat

Recreditarea de stat în anul 2027 se preconizează că va ajunge la 616,5 mil. lei (0,1 % din PIB) micșorându-se cu 2 773,8 mil. lei față de anul 2024 sau cu 0,7 puncte procentuale ca pondere în PIB. În structura mijloacelor financiare destinate recreditării în perioada 2025-2027 sub aspectul ramurilor economiei naționale, ponderea majoră revine sectorului energetic și transportului.

Tabelul 3.9

Recreditarea

(% din PIB)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  | **2022** | **2023** | **2024** | **2025** | **2026** | **2027** |
|  |  |  | **efectiv** | **efectiv** | **aprobat** | **prognozat** | **prognozat** | **prognozat** |
| Recreditarea bugetului local | | | 0,0 | 0,0 | 0,0 | 0,0 | 0,02 | 0,0 |
| Recreditarea întreprinderilor de stat (pentru proiecte de investiții) | | | 1,3 | 1,7 | 0,65 | 0,5 | 0,33 | 0,1 |
| Recreditarea sectorului privat | | | 0,1 | 0,1 | 0,16 | 0,1 | 0,01 | 0,0 |
| **Total resurse recreditate** | | | **1,5** | **1,8** | **0,8** | **0,6** | **0,4** | **0,1** |
| ***Sursa:*** *Ministerul Finanțelor* | | | | | | | | |

Recreditarea directă a întreprinderilor de stat și a sectorului privat

În vederea implementării de către întreprinderile de stat a proiectelor de importanță majoră națională, pe parcursul anilor 2025-2027 se preconizează recreditarea întreprinderilor de stat în sumă de 3 561,1 mil. lei.

Împrumuturile acordate prin intermediul băncilor, organizațiilor de creditare nebancare și asociațiilor de economii și împrumut participante la recreditarea de stat

Împrumuturile externe sunt canalizate sectorului privat prin intermediul băncilor, organizațiilor de creditare nebancare și asociațiilor de economii și împrumut participante la recreditarea de stat. În acest caz, băncile, organizațiile de creditare nebancare și asociațiile de economii și împrumut sunt responsabile de evaluarea cererilor de împrumut și de aprobarea împrumuturilor, precum și își asumă riscul de credit. Pe termen mediu și lung, această modalitate rămâne prioritară. Pe parcursul anilor 2025-2027 se preconizează recreditarea sectorului privat în sumă de 490,4 mil. lei.

Recreditarea unităților administrativ-teritoriale

În vederea implementării proiectelor finanțate din surse externe în teritoriu de către autoritățile publice locale, Ministerul Finanțelor recreditează împrumuturi de stat externe. Astfel, pe parcursul anilor 2025-2027 se preconizează recreditarea unităților administrative-teritoriale în sumă de 88,8 mil. lei.

IV. CADRUL DE CHELTUIELI PENTRU 2025-2027

A. Linia de bază și spațiul fiscal

Linia de bază bugetară care reprezintă cheltuielile pe termen mediu pentru asigurarea financiară a volumului actual de servicii publice în baza politicilor existente și a actelor normative în vigoare și spațiul fiscal rezervat pentru noile inițiative de politică pentru perioada 2025-2027 se prezintă în tabelul 4.1.

Tabelul 4.1

**Linia de bază bugetară și spațiul fiscal**

|  |  |  |  |  |  |  |
| --- | --- | --- | --- | --- | --- | --- |
|  | (mil. lei) | | | (% din PIB) | | |
| **2025** | **2026** | **2027** | **2025** | **2026** | **2027** |
| **Prognozat** | **Prognozat** | **Prognozat** | **Prognozat** | **Prognozat** | **Prognozat** |
| Total cheltuieli (exclusiv dobânzile) | 124618 | 132509 | 143301 | 34,7 | 33,7 | 33,4 |
| Total cheltuieli pentru linia de bază | 123264 | 129573 | 134450 | 34,4 | 33,0 | 31,3 |
| Total spațiu fiscal disponibil | 1354 | 2936 | 8851 | 0,4 | 0,7 | 2,1 |

***Sursa:*** *Ministerul Finanțelor*

Linia de bază a fost stabilită în conformitate cu cadrul bugetar restrâns și în raport cu cheltuielile totale (excluzând dobânzile) variază între 98,9 % în anul 2025 și 93,8 % în anul 2027. Astfel, se păstrează ponderea majoră a cheltuielilor de bază, determinată de cadrul de resurse restrâns, fiind în continuare necesară identificarea economiilor și a măsurilor de eficientizare a programelor existente pentru eliberarea resurselor în vederea menținerii și a consolidării serviciilor publice.

Cheltuielile de bază în contextul CBTM (2025-2027) au fost determinate pe baza analizei executării cheltuielilor bugetului public național în anul 2023, a alocațiilor aprobate pentru anul 2024 și a unui exercițiu de actualizare, ținând cont de factorii tehnici. Ulterior, pornind de la cadrul estimat de resurse a fost determinat spațiul fiscal total.

Pentru anul 2025, autorităţile publice centrale, suplimentar la linia de bază estimată de Ministerul Finanţelor, au prezentat solicitări de cheltuieli în sumă de circa 23 miliarde de lei, ce depăşeşte cu circa 20,4 % totalul resurselor estimate pentru acest an. Dat fiind cadrul de resurse restrâns, nu a fost posibil de a încadra solicitările suplimentare în limita spațiului fiscal disponibil.

Spațiul fiscal indicat, rezultat în urma exercițiului de actualizare a limitelor de cheltuieli, va fi repartizat pentru acoperirea costurilor de politici în domeniul salarizării în procesul de elaborare a bugetului pentru anul 2025.

B. Modificările față de CBTM 2024-2026

Cheltuielile bugetare estimate pentru 2025-2026 în cadrul exercițiului curent comparativ cu estimările în cadrul exercițiului CBTM 2024-2026, sub aspect funcțional, se prezintă în tabelul ce urmează:

Tabelul 4.2

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | CBTM 2024-  2026 | | | | CBTM 2025-  2027 | | CBTM 2024-2026 | | | CBTM 2025-2027 | | |
| **2025** | | **2026** | | **2025** | **2026** | **2025** | | **2026** | | **2025** | **2026** |
| **mil. lei** | | | | | | **% în PIB** | | | | | |
| **Total cheltuieli (excluzând plățile aferente dobânzilor)** | **123 189** | **131 899** | | **124 618** | | **132 509** | | **32,8** | **31,6** | | **34,7** | **33,0** |
| Servicii de stat cu destinație generală (excluzând plățile aferente dobânzilor) | 6 419 | 6 606 | | 6 411 | | 6 594 | | 1,7 | 1,6 | | 1,8 | 1,7 |
| Apărare națională | 1 638 | 1 688 | | 1 740 | | 1 741 | | 0,4 | 0,4 | | 0,5 | 0,4 |
| Ordine publică și securitate națională | 6 569 | 6 567 | | 7 383 | | 7 634 | | 1,7 | 1,6 | | 2,1 | 1,9 |
| Servicii în domeniul economiei | 13 582 | 13 259 | | 11 787 | | 13 067 | | 3,6 | 3,2 | | 3,3 | 3,3 |
| Protecția mediului | 837 | 837 | | 836 | | 937 | | 0,2 | 0,2 | | 0,2 | 0,2 |
| Gospodăria de locuințe și gospodăria serviciilor comunale | 3 356 | 3 268 | | 3 657 | | 3 854 | | 0,9 | 0,8 | | 1,0 | 1,0 |
| Ocrotirea sănătății | 18 947 | 20 116 | | 18 899 | | 20 372 | | 5,0 | 4,8 | | 5,3 | 5,2 |
| Cultură, sport, tineret, culte și odihnă | 2 856 | 2 876 | | 2 762 | | 2 772 | | 0,8 | 0,7 | | 0,8 | 0,7 |
| Învățământ | 17 751 | 17 642 | | 19 679 | | 19 644 | | 4,7 | 4,2 | | 5,5 | 5,0 |
| Protecție socială | 49 286 | 52 405 | | 50 110 | | 52 961 | | 13,1 | 12,6 | | 14,0 | 13,5 |

***Sursa:*** *Ministerul Finanțelor*

Estimările actualizate pentru perioada 2025-2026 indică o creștere a cheltuielilor bugetare raportate la PIB cu 1,9 p.p. în anul 2025 și cu 1,4 p.p. în anul 2026.

Creșterea respectivă se estimează în concordanță cu cadrul de resurse revizuit și cu prioritățile de politici actualizate.

Astfel, atât în valori nominale, cât și ca pondere în PIB au fost estimate majorări la domeniile protecție socială, învățământ, ordine publică și securitate națională, cheltuielile fiind revizuite ca urmare a implementării măsurilor de politică salarială. Totodată, în domeniile învățământ, ordine publică și securitate națională au fost revizuite și majorate cheltuielile în cadrul proiectelor finanțate din surse externe ca urmare a atragerii resurselor suplimentare pentru implementarea acestora.

## C. Implicații și priorități ale cadrului de cheltuieli sectoriale

***Evoluția și prognoza cheltuielilor pe grupuri sectoriale pentru anii 2022-2027***

Tabelul 4.3 rezumă evoluția cheltuielilor în anii 2022-2027 și alocările prognozate pentru CBTM (2025-2027) pe categoriile principale conform clasificării internaționale a funcțiilor guvernamentale (CoFoG).

Tabelul 4.3

**Cheltuieli pe funcții pe anii 2022-2027**

|  | | **2022** | | **2023** | | **2024** | | **2025** | | **2026** | | **2027** | |
| --- | --- | --- | --- | --- | --- | --- | --- | --- | --- | --- | --- | --- | --- |
| **Efectiv** | | **Efectiv** | | **Aprobat** | | **Prognozat** | | **Prognozat** | | **Prognozat** | |
| mil. lei | | | | | | | | | | | | | |
| **Total cheltuieli (excluzând plățile aferente dobânzilor)** | | **97 638** | | **112 435** | | **117 682** | | **124 618** | | **132 509** | | **143 301** | |
| Servicii de stat cu destinație generală (excluzând plățile aferente dobânzilor) | | 5 497 | | 6 065 | | 6 655 | | 6 411 | | 6 594 | | 6 782 | |
| Apărare națională | | 895 | | 1 530 | | 1 810 | | 1 740 | | 1 741 | | 1 741 | |
| Ordine publică și securitate națională | | 6 274 | | 6 711 | | 6 565 | | 7 383 | | 7 634 | | 7 607 | |
| Servicii în domeniul economiei | | 10 883 | | 11 265 | | 11 510 | | 11 787 | | 13 067 | | 12 933 | |
| Protecția mediului | | 371 | | 414 | | 677 | | 836 | | 937 | | 1 053 | |
| Gospodăria de locuințe și gospodăria serviciilor comunale | | 2 889 | | 3 757 | | 2 727 | | 3 657 | | 3 854 | | 4 039 | |
| Ocrotirea sănătății | | 13 656 | | 15 944 | | 17 651 | | 18 899 | | 20 372 | | 21 637 | |
| Cultură, sport, tineret, culte și odihnă | | 2 328 | | 2 978 | | 3 000 | | 2 762 | | 2 772 | | 2 782 | |
| Învățământ | | 15 858 | | 18 784 | | 18 418 | | 19 679 | | 19 644 | | 19 721 | |
| Protecție socială | | 38 988 | | 44 990 | | 46 816 | | 50 110 | | 52 961 | | 56 154 | |
|  | | **% în PIB** | | | | | | | | | | | |
| **Total cheltuieli (excluzând plățile aferente dobânzilor)** | | **35,8** | | **37,4** | | **34,4** | | **34,7** | | **33,0** | | **33,4** | |
| Servicii de stat cu destinație generală (excluzând plățile aferente dobânzilor) | | 2,0 | | 2,0 | | 1,9 | | 1,8 | | 1,7 | | 1,6 | |
| Apărare națională | | 0,3 | | 0,5 | | 0,5 | | 0,5 | | 0,4 | | 0,4 | |
| Ordine publică și securitate națională | | 2,3 | | 2,2 | | 1,9 | | 2,1 | | 1,9 | | 1,8 | |
| Servicii în domeniul economiei | | 4,0 | | 3,7 | | 3,4 | | 3,3 | | 3,3 | | 3,0 | |
| Protecția mediului | | 0,1 | | 0,1 | | 0,2 | | 0,2 | | 0,2 | | 0,2 | |
| Gospodăria de locuințe și gospodăria serviciilor comunale | | 1,1 | | 1,3 | | 0,8 | | 1,0 | | 1,0 | | 0,9 | |
| Ocrotirea sănătății | | 5,0 | | 5,3 | | 5,2 | | 5,3 | | 5,2 | | 5,0 | |
| Cultură, sport, tineret, culte și odihnă | | 0,9 | | 1,0 | | 0,9 | | 0,8 | | 0,7 | | 0,6 | |
| Învățământ | | 5,8 | | 6,3 | | 5,4 | | 5,5 | | 5,0 | | 4,6 | |
| Protecție socială | | 14,3 | | 15,0 | | 13,7 | | 14,0 | | 13,5 | | 13,1 | |
| *PIB, informativ, mil. lei* | *272.600,0* | | *300.400,0* | | *342.100,0* | | *358.700,0* | | *392.800,0* | | *429.100,0* | |

***Sursa:*** *Ministerul Finanțelor*

În perioada 2022-2027, ponderea majoră în totalul cheltuielilor bugetului public național (excluzând dobânzile) reprezintă cheltuielile pentru *protecție socială*. Ponderea acestor cheltuieli pentru perioada 2025-2027 în medie va constitui 39,8%. Creșterea acestei grupe de cheltuieli publice este determinată de obligativitatea indexării anuale a prestațiilor sociale și de majorarea numărului beneficiarilor de prestații sociale. Cheltuielile respective vor crește cu circa 6,0 % anual în 2026-2027.

Cheltuielile pentru *ocrotirea sănătății* se prognozează în creștere cu 22,6 % în anul 2027 comparativ cu anul 2024, fiind influențate de factorul cel mai esențial – majorarea cheltuielilor pentru asistența medicală din cadrul fondurilor asigurării obligatorii de asistență medicală și a cheltuielilor pentru dezvoltarea bazei tehnico-materiale a instituțiilor medicale.

În cadrul altor grupe funcționale, pentru perioada 2025-2027 se prognozează modificări neesențiale.

D. Proiecte finanțate din surse externe

Cheltuielile destinate implementării *proiectelor finanțate din surse externe* se estimează cu o creștere de la 3 611 mil. lei în anul 2024 până la 5 180 mil. lei în anul 2027 sau cu   
1 569 mil. lei. În anii respectivi vor derula circa 70 de proiecte finanțate din surse externe.

Pentru anul 2025, proiectele finanțate din surse externe se estimează în sumă de   
4 510 mii lei, dintre care principalele sectoare care vor beneficia de aceste proiecte sunt:

* transporturi (cu o pondere de circa 34,8% din totalul proiectelor finanțare din surse externe);
* agricultura – 10,1%;
* gospodăria de locuințe – 8,8 %;
* educație – 7,7%;
* sănătate – 7,5%;
* energetica – 7,5%.

Proiectele finanțate din surse externe au fost estimate în conformitate acordurile în vigoare. Dat fiind cererea mare din partea autorităților în ce privește atragerea resurselor externe pentru proiecte noi sau continuarea proiectelor existente în perioada 2026-2027, în special în domeniile energiei și transporturilor, cheltuielile respective vor fi revizuite în cadrul următoarelor exerciții de elaborare a bugetului și a CBTM, în funcție de spațiul fiscal disponibil și de capacitățile autorităților de implementare a proiectelor.

E. Proiecte de investiții capitale publice

În contextul implementării unui nou mecanism de identificare, evaluare și selectare a proiectelor de investiții capitale publice pentru finanțare din bugetul de stat, cu suportul experților UE, în anul 2022 a fost elaborat Regulamentul cu privire la proiectele de investiții capitale publice, aprobat prin Hotărârea Guvernului nr. 684/2022.

În vederea implementării prevederilor Hotărârii Guvernului nr. 684/2022 prin Ordinul Ministrului finanțelor nr. 104/2023 a fost aprobată Instrucțiunea privind evaluarea proiectelor de investiții capitale publice. Totodată, prin Ordinul Ministrului finanțelor nr. 87/2023 a fost instituit Grupul de lucru al Ministerului Finanțelor pentru investiții capitale publice, care examinează propunerile de proiecte noi și determină eligibilitatea acestora.

Noile prevederi referitoare la managementul investițiilor capitale publice presupun următoarele:

* evaluarea propunerilor de proiecte noi baza a 8 criterii obligatorii;
* evaluarea proiectelor și determinarea eligibilității acestora se efectuează de către Grupul de lucru al Ministerului Finanțelor pentru investiții capitale publice;
* selectarea proiectelor noi de investiții capitale pentru finanțare din contul bugetului de stat se efectuează de către Comitetul interministerial pentru planificare strategică (CIPS);
* aplicarea unor abordări similare tuturor proiectelor de investiții capitale publice, indiferent de costul estimativ și sursele de finanțate ale acestora (inclusiv din surse externe și fonduri de dezvoltare);
* unificarea formatului de prezentare pentru propunerile de proiecte noi, în baza unui formular completat care obligatoriu se plasează în SI „Registrul proiectelor de investiții capitale” (RPIC).

În prezent, sistemul existent se caracterizează prin capacitățile reduse ale autorităților administrației publice centrale (AAPC) de implementare a proiectelor, lipsa unor priorități în domeniul investițiilor capitale publice clar definite, prin evaluarea slabă a proiectelor, a procedurilor de selectare și aprobare a acestora.

O prioritate de bază pentru perioada 2025-2027 constituie îmbunătățirea calității propunerilor de proiecte noi, a planificării bugetare, a prioritizării, a gestionării și a implementării proiectelor de investiții capitale publice, pentru a spori absorbția fondurilor interne și externe și pentru a reduce perioada de realizare a proiectelor.

Astfel, se prevede fortificarea capacităților AAPC în domeniul managementului proiectelor de investiții capitale publice conform Programului pentru implementarea Strategiei de reformă a administrației publice 2023-2026.

În perioada următoare se va pune accent pe proiecte de investiții capitale publice din:

1. *domeniul gospodăriei drumurilor*

* Proiectul „Susținerea Programului în sectorul drumurilor”;
* Proiectul „Moldova drumuri III”;
* Proiectul „Moldova drumuri IV”;
* Proiectul „Moldova drumuri V”;

1. *domeniul servicii generale de stat*

* Proiectul „Modernizarea infrastructurii în cadrul Mecanismului pentru Interconectarea Europei (CEF)”;

1. *domeniul aprovizionării cu apă și canalizare*

* Proiectul „Îmbunătățirea infrastructurii de apă în Moldova Centrală”;
* Proiectul „Securitatea aprovizionării cu apă și canalizare în Moldova”;

1. *domeniul sistemului penitenciar*

* Proiectul „Construcția penitenciarului din municipiul Chișinău”;
* construcția casei de arest din municipiul Bălţi;

1. *domeniul apărării*

* construcția Taberei militare permanente nr. 136 în comuna Băcioi, municipiul Chișinău;

1. *domeniul ocrotirii sănătății*

* Proiectul „Construcția Spitalului regional Bălți”.

Programul investițiilor capitale prin prisma surselor de finanțare și repartizarea pe grupe principale este prezentată în tabelul 4.4.

Prioritățile politicii cheltuielilor pe sectoare și programele bugetare pe termen mediu sunt prezentate în anexele nr. 4 - nr. 24.

Tabelul 4.4

**Programul investițiilor capitale a bugetului de stat pe surse de finanțare   
și grupe principale pentru anii 2025-2027**

|  | | | **2024** | **2025** | **2026** | **2027** | **2024** | **2025** | **2026** | **2027** |
| --- | --- | --- | --- | --- | --- | --- | --- | --- | --- | --- |
| **Aprobat** | **Prognozat** | **Prognozat** | **Prognozat** | **Aprobat** | **Prognozat** | **Prognozat** | **Prognozat** |
|  | | | **mil.lei** | | | | **% în suma totală** | | | |
|  | | **Total** | **1 904,2** | **2 335,8** | **3 206,0** | **3 407,8** | **100,0** | **100,0** | **100,0** | **100,0** |
| **Surse de finanțare** | | Resurse generale, total | 330,3 | 410,6 | 576,0 | 757,0 | 17,3 | 17,6 | 18,0 | 22,2 |
| dintre care: *Contribuția Guvernului la PFSE* | *2,9* | *33,1* | *71,1* | *120,0* | *0,9* | *8,1* | *12,3* | *15,9* |
| Proiecte finanțate din surse externe (PFSE) | 1 573,9 | 1 925,2 | 2 630,0 | 2 650,8 | 82,7 | 82,4 | 82,0 | 77,8 |
|  |  | **Total** | **1 904,2** | **2 335,8** | **3 206,0** | **3 407,8** | **100,0** | **100,0** | **100,0** | **100,0** |
| **Grupa principală** | 01 | Servicii de stat cu destinație generală | 4,5 | 213,5 | 216,5 | 117,0 | 0,2 | 9,1 | 6,8 | 3,43 |
| 02 | Apărarea națională | 270,0 | 200,0 | 200,0 | 200,0 | 14,2 | 8,6 | 6,2 | 5,9 |
| 03 | Ordine publică și securitate națională | 32,5 | 224,5 | 510,9 | 595,9 | 1,7 | 9,6 | 15,9 | 17,5 |
| 04 | Servicii în domeniul economiei | 1 356,5 | 1 366,4 | 1 569,6 | 1 574,8 | 71,2 | 58,5 | 49,0 | 46,2 |
| 05 | Protecția mediului | 4,7 | 25,0 | 50,0 | 60,0 | 0,2 | 1,1 | 1,6 | 1,8 |
| 06 | Gospodăria de locuințe și gospodăria serviciilor comunale | 130,0 | 145,0 | 345,0 | 444,0 | 6,8 | 6,2 | 10,8 | 13,0 |
| 07 | Ocrotirea sănătății | 76,0 | 132,0 | 280,0 | 370,0 | 4,0 | 5,7 | 8,7 | 10,9 |
| 08 | Cultură, sport, tineret, culte și odihnă | 5,8 | 16,5 | 26,0 | 36,5 | 0,3 | 0,7 | 0,8 | 1,1 |
| 09 | Învățământ | 24,2 | 12,9 | 8,0 | 9,6 | 1,3 | 0,6 | 0,2 | 0,3 |

***Sursa:*** *Ministerul Finanțelor*

ACRONIME

CIPS Comitetul interministerial pentru planificare strategică

BNM Banca Națională a Moldovei

BPN Bugetul public național

BL Bugetul local

BASS Bugetul asigurărilor sociale de stat

FAOAM Fondurile asigurărilor obligatorii de asistență medicală

IPC Indexul prețurilor de consum

VMS Valorile mobiliare de stat

PIB Produsul intern brut

TVA Taxa pe valoarea adăugată

UE Uniunea Europeană

APC Autorități publice centrale

FMI Fondul Monetar Internațional

ZEL Zone Economice Libere

PI Parcurile industriale

RPIC Sistemul informațional „Registrul proiectelor de investiții capitale”

BEPS(en) Baza impozabilă și transferul profiturilor

OCDE Organizația pentru Cooperare și Dezvoltare Economică